5 Bahagian Badan Yang Tak Semua Orang Ada

Manusia diciptakan daripada pelbagai gabungan genetik sehinggakan dari generasi ke generasi, berlaku perubahan pada tubuh kita yang membezakan kita dengan orang lain dalam pelbagai aspek luaran, seperti kulit, bentuk mata, ketinggian, jenis tubuh dan sebagainya.

Asas pembentukan seorang manusia yang lengkap kekal mempunyai bahagian-bahagian tubuh penting, seperti kepala, tangan, badan, kaki dan sebagainya yang membentuk bermacam sistem dalam tubuh - membolehkan kita hidup.

Bagaimanapun di kalangan kita, ada juga situasi-situasi tertentu yang mewujudkan perbezaan dalam aspek tubuh kita - sama ada memberikan kita organ tubuh yang tidak dimiliki orang lain atau kita diletakkan dalam kumpulan yang tidak memilikinya.

Berikut adalah lima bahagian badan normal yang tak dimiliki semua orang di dunia.

Cuba anda letakkan tangan anda di atas permukaan rata seperti meja, tapak tangan menghadap anda.

Rapatkan ibu jari dan jari kelingking anda agar bertemu dan lihat di bahagian pergelangan tangan anda, timbul tak satu otot lurus? Jika ya, tangan anda memiliki otot yang dinamakan sebagai otot longus palmaris yang tidak dimiliki oleh lebih 14% manusia lain.

Dalam kajian yang telah dijalankan, didapati longus palmaris tidak memberikan kesan kepada kekuatan tangan anda jadi anda tak perlulah risau kalau anda tiada.

Apa yang unik, perbezaan ini boleh dilihat hanya pada seorang individu. Ramai individu mendapati mereka mampu mempunyai otot itu hanya pada sebelah tangan, sementara tangan lagi satu tiada pula ototnya. Ada yang ada kedua-duanya, ada juga yang tiada langsung.

Bagi pencinta teori evolusi, mereka percaya otot itu digunakan oleh 'nenek moyang' kita untuk memanjat pokok dan otot itu  hilang, selepas manusia tidak lagi memanjat pokok seperti monyet.

Kelebihan itu berlaku kerana golongan ini mempunyai otot yang dinamakan sebagai otot aurikular telinga yang mampu mengawal pergerakan 'pinna' - keseluruhan bahagian luaran telinga yang kelihatan.

Walaupun semua orang mempunyai sistem otot telinga yang sama, hanya segelintir individu mampu mempunyai kemampuan mengawal gerakan telinga, yang pada awalnya dipercayai disebabkan oleh faktor genetik.

Namun pendapat ini dibuktikan tidak tepat kerana kajian-kajian berikutnya berjaya menunjukkan ada individu mempunyai kemampuan itu walaupun ibu bapanya tidak mempunyai kebolehan sama.

Dianggarkan kebarangkalian untuk anak mendapat kebolehan itu lebih tinggi sekiranya ibu atau bapanya mampu menggerakkan otot aurikular.

Berbeza dengan orang lain yang perlu memalingkan kepala apabila mendengar bunyi, individu yang mampu mengawal otot aurikular hanya perlu memusingkan telinganya bagi mengesan dari mana arah bunyi itu datang.

Bagaimanapun disebabkan oleh tabiat itu jarang diamalkan, kebanyakan antara mereka yang mempunyai kebolehan ini tidak lagi berkemampuan menggunakan kelebihan ini dengan baik.

Perkembangan bayi semasa dalam rahim mampu membawa kepada perubahan tumbesaran yang berbeza.

Salah satu perbezaan yang sangat jarang berlaku adalah sindrom yang dinamakan sebagai pembentukan ekor bersifat vestigial (tiada fungsi), akibat daripada abnormaliti semasa pembentukan tulang belakang.

Majoriti kes melibatkan pembentukan ekor ini biasanya dapat dilihat di kalangan bayi, di bahagian atas punggung.

Ekor terhasil daripada tisu yang mempunyai salur darah dan saraf sendiri, lengkap dilindungi kulit; tetapi tidak disambungkan dengan sistem tulang rangka melalui tulang coccyx atau tulang ekor.

Disebabkan oleh ketiadaan tulang dan otot di dalamnya, ekor yang terbentuk juga tidak mampu digerakkan. Oleh sebab itu, selamat untuk ekor ini dibuang selepas kelahiran seseorang bayi.

Kes ini sangat jarang terjadi. Cuba tanya ibu bapa anda, anda lahir ada ekor tak dulu? Manalah tahu anda salah seorang yang mempunyai organ ini sebenarnya.

Namanya kelihatan kompleks, tetapi tuberkel aurikular merupakan bahagian lebihan kulit yang terbentuk di bahagian atas telinga seterusnya 'menutupi' atau mengubah bentuk telinga.

Pembentukan bahagian ini berlaku semasa seseorang itu masih dalam kandungan. Jika berlaku, lebih ramai individu memiliki tuberkel aurikular di kedua-dua bahagian telinga berbanding hanya sebelah telinga, di mana kes seperti itu jarang ditemui.

Kajian yang telah dijalankan menemui bukti bahawa pembentukan tuberkel aurikular ini bukanlah dipengaruhi oleh faktor genetik, sebaliknya berlaku disebabkan oleh perubahan yang berlaku semasa proses pembentukan telinga seseorang sejak dari dalam rahim.

Secara rasmi, tuberkel aurikular dinamakan sebagai 'Darwin's tubercle', digunakan pada mulanya oleh pihak penyokong teori evoluasi Darwin sebagai salah satu bukti pewarisan genetik di kalangan keturunan.

Otot piramidalis merupakan sejenis otot yang ada di bahagian abdomen kita. Oleh sebab bentuknya kelihatan seperti sebuah piramid, otot itu dinamakan sedemikian rupa.

Kewujudan otot ini boleh berlaku sama ada secara sepasang atau hanya wujud di sebelah bahagian saja, dengan kekerapan lebih tinggi ditemui dalam bentuk sepasang.

Satu kajian di India mendapati 8% daripada populasi mereka langsung tidak memiliki otot ini, majoritinya di kalangan wanita jadi peratusan untuk anda mempunyai otot ini agak tinggi.

Disebabkan otot piramidalis terletak di kawasan yang sukar untuk dilihat kewujudannya melainkan kita dibedah, majoriti antara kita tidak tahu sama ada kita ada atau tidak otot ini.

Setakat apa yang kita tahu berkenaan otot ini, fungsi otot ini terhad. Otot piramidalis membantu proses pengecutan dan pengembahan bahagian abdomen, khasnya bahagian yang dinamakan sebagai 'linea alba' pada perut.

Linea alba memainkan peranan mengekalkan otot-otot perut dalam kedudukan yang tetap antara satu sama lain, akan mengembang apabila sebarang bentuk tekanan dikenakan pada bahagian dalaman abdomen kita.

Namun setakat apa yang kita tahu, tidak wujud perbezaan keupayaan di antara mereka yang memiliki dan mereka yang tiada.


Benarkah Orang Buta Mempunyai Daya Pendengaran Lebih Baik?

Mungkin anda pernah mendengar "cakap-cakap" bahawa orang yang mempunyai masalah penglihatan biasanya mempunyai daya pendengaran yang lebih baik daripada manusia biasa. Sejauh manakah benarnya dakwaan ini?

Pertama sekali, adalah penting untuk kita mengetahui bagaimanakah bunyi boleh terhasil dan bagaimanakah bunyi ini boleh diproses oleh otak kita.

Sensasi suara berlaku apabila getaran dari bunyi masuk ke telinga kita dan menyebabkan struktur halus seperti rambut kecil yang disebut sel rambut di dalam telinga kita bergerak dan bergetar.

Sel-sel rambut ini kemudiannya mengubah pergerakan ini menjadi isyarat elektrik yang dihantar ke otak untuk diproses. Sejauh mana seseorang dapat mendengar bergantung pada seberapa utuh sel-sel rambut ini.

Setelah hilang, sel-sel ini tidak akan tumbuh semula dan perkara ini tidak ada bezanya bagi orang yang mempunyai masalah penglihatan atau buta. Jadi, berdasarkan fakta ini, bermakna orang buta secara umumnya tidak dapat mendengar dengan lebih baik daripada manusia yang lain.

Walau bagaimanapun,  orang buta sering kali mengatasi orang yang tidak buta dalam tugasan berkaitan pendengaran misalnya seperti mencari sumber bunyi. Untuk memahami perkara ini terjadi, kita perlu melihat di luar organ deria, iaitu apa yang berlaku dengan otak dan bagaimana maklumat daripada deria diproses olehnya.

Persepsi berlaku apabila otak menafsirkan isyarat yang diberikan oleh organ deria kita dan bahagian otak yang berlainan bertindak balas terhadap maklumat yang datang dari organ deria yang berbeza.

Setiap bahagian otak memproses informasi yang berbeza. Terdapat bahagian yang memproses maklumat visual (visual cortex) dan bahagian yang memproses maklumat suara (auditori cortex). Tetapi apabila pancaindera/informasi seperti penglihatan hilang, otak secara automatiknya melakukan sesuatu yang luar biasa - menyusun semula fungsi bahagian otak ini.

Pada orang buta, bahagian visual cortex menjadi sedikit "bosan" tanpa input visual dan mula "menyusun semula" dirinya sendiri, menjadi lebih responsif terhadap maklumat dari pancaindera yang masih ada. Oleh itu, orang buta mungkin kehilangan penglihatan tetapi ini menjadikan keupayaan otak yang lebih besar untuk memproses maklumat dari deria lain.

Seperti yang diperkatakan di atas, otak berkemampuan untuk "menyusun semula" kemampuan dirinya apabila seseorang itu buta. Walau bagaimanapun, kemampuan ini juga sebenarnya bergantung pada tahap umur seseorang individu itu kehilangan deria penglihatannya - sama ada sejak kelahiran, ketika masih kecil atau apabila sudah berumur.

Otak dapat menyusun semula dirinya pada mana-mana fasa kehidupan, termasuklah ketika dewasa. Namun, semasa kecil otak lebih mampu menyesuaikan diri dengan perubahan ini kerana semasa kecil otak masih berkembang dan proses "menyusun semula" organisasi otak menjadi lebih mudah,

Oleh itu, orang yang buta sejak usia kecil menunjukkan tahap penyusunan semula otak yang jauh lebih besar (bermakna deria pendengaran mereka lebih "tajam"). Oleh itu, orang yang menjadi buta di awal kehidupan cenderung mengalahkan orang yang tidak buta dan juga orang yang menjadi buta di lewat usia, dalam ujian pendengaran yang dijalankan.

Bagi memahami bagaimana otak "menyusun semula" kemampuan dirinya apabila seseorang itu buta, anda akan kagum apabila orang buta mampu melakukan satu teknik yang digelar "Echolocation ".

Secara ringkasnya, echolocationn adalah satu kemampuan bagi orang yang buta untuk membuat anggaran jarak/lokasi dan saiz objek di sekeliling mereka. Dengan menghasilkan bunyi "klik" dengan mulut mereka dan mendengar gema yang dihasilkan, orang buta dapat mencari atau mengagak objek di persekitarannya.

Dalam dunia haiwan, echolocation adalah teknik yang digunakan oleh kelawar, ikan lumba-lumba dan haiwan lain untuk menentukan lokasi objek menggunakan bunyi yang dipantulkan. Ini memungkinkan binatang bergerak di dalam kegelapan sehingga mereka dapat menavigasi, memburu, mengenali rakan dan musuh dan menghindari halangan.

Keupayaan ini berkaitan rapat dengan aktiviti otak di visual cortex. Sebenarnya, visual cortex pada "echolocator" individu buta bertindak balas terhadap maklumat bunyi dengan cara yang hampir sama dengan maklumat visual dalam penglihatan. Dengan kata lain, pada "echolocator" individu buta, deria pendengaran telah menggantikan penglihatan di otak pada tahap yang sangat besar.

Namun, perlu diketahui bahawa orang buta tidak secara automatik menjadi pakar echolocator. Sama ada seseorang individu buta dapat mengembangkan kemahiran seperti ini bergantung pada masa yang dihabiskan untuk mempelajari teknik ini.

Malah, orang yang tidak mempunyai masalah penglihatan juga dapat mempelajari kemahiran ini dengan latihan yang cukup tetapi orang buta mungkin akan lebih pantas belajar - manfaat daripada otak mereka yang disusun semula dengan lebih cekap akibat limitasi yang ada pada deria mereka.


Bagaimana Rasa Sakit Ditembak Dengan Peluru?

Bagi kebanyakan orang rasa sakit akibat jatuh, tercedera, dibedah, terhantuk, tertusuk benda tajam atau lebih teruk mengalami kemalangan atas jalan raya merupakan situasi kita perlu berdepan rasa sakit.

Hanya segelintir daripada kita 'mempunyai peluang' untuk merasai bagaimana azabnya ditembak dengan peluru sebenar - walaupun semasa kecil kita mungkin pernah rasa sakit dilastik dengan batu atau ditembak senapang getah kawan.

Bagaimana rasanya ditembak peluru? Pernahkah anda terfikir bagaimana rasanya sebiji peluru menusuk masuk ke dalam bahagian tubuh kita pada kelajuan tinggi?

Terdapat dua klasifikasi berkaitan kecederaan kesan tembakan peluru, bergantung kepada tahap kelajuan peluru yang hadir - sama ada berkelajuan tinggi atau rendah.

Peluru berkelajuan rendah dikategorikan mempunyai kelajuan kurang daripada 340 meter satu saat, sementara peluru berkelajuan tinggi diletakkan pada kelajuan minima 610 meter.

Dua kategori peluru berkadar kepada kelajuan ini akan menghasilkan tahap kecederaan yang pelbagai, bergantung kepada jenis peluru dan senapangnya itu.

Tahap kecederaan akibat peluru pula dikategorikan mengikut Klasifikasi Fraktur Terbuka Gustilo, yang meletakkan kesemua kecederaan peluru dalam lima kategori berbeza iaitu I,II,IIIA,IIIB dan IIIC, mengikut tahap kerosakan pada tisu, tulang dan organ serta kedalaman peluru memasuki tubuh.

Satu persamaan yang seringkali akan diceritakan oleh mangsa tembakan peluru yang terselamat; mereka akan menyebut bagaimana berlakunya kelambatan atau kelembapan pada otak kita untuk memproses rasa sakit itu selepas peluru hadir sekiranya tembakan kena pada organ lain, selain otak.

Bergantung kepada kesan di mana mangsa ditembak, ada yang mengatakan mereka rasa hanya seperti dibaling dengan batu sebelum beberapa saat kemudian mula merasakan kesakitan teruk di bahagian yang cedera, selalunya 2 ke 5 saat selepas peluru hadir.

Ada juga kes-kes unik di mana mangsa langsung tidak merasakan kesakitan.

Seorang wartawan bernama Deborah Cotton menjadi antara individu yang sering disebut, selepas terselamat dalam serangan rambang 2 orang pemuda yang mencederakan lebih 20 orang di New Orleans, Amerika Syarikat ketika perarakan Hari Ibu pada 13 Mei 2013.

Deborah menyifatkan dia langsung tidak merasa sakit selepas ditembak, walaupun peluru sebenarnya telah pun masuk melalui pinggangnya, terbang menusuk paru-paru kiri beliau.

Beliau tidak menyedari semua itu kerana dia langsung tidak berasa sakit disebabkan oleh saiz peluru yang digunakan penembak adalah bersaiz 9mm, yang tidak berserak selepas ditembak mengakibatkan peluru itu menusuk dan terbenam dalam tubuhnya dalam bentuknya yang asal.

Bagaimanapun hasil tembakan itu serta rawatan yang perlu dijalani, Deborah kehilangan limpa, sebelah buah pinggang, sebahagian pankreas, bahagian perutnya terpaksa dipotong serta beberapa organ lagi mengalami kerosakan.

Impak peluru terhadap Deborah jauh berbeza dengan mangsa-mangsa tembakan senapang patah, yang melibatkan peluru yang berkecai menjadi serpihan selepas ditembak.

Dalam satu kes melibatkan seorang warga Ireland berusia 57 tahun (semasa kejadian pada tahun 2004), dia dengan sengaja dalam keadaan mabuk  menembak lutut kirinya dengan senapang patah ekoran tidak tahan rasa sakit pada bahagian tersebut akibat penyakit sendi.

Peluru senapang patah yang dikategorikan sebagai peluru berkelajuan rendah,  mengakibatkan keseluruhan bahagian kakinya hancur dengan bahagian femur serta tibia mangsa lunyai, memerlukan keseluruhan kakinya dipotong.

Walaupun begitu, mangsa dikatakan masih mempunyai deria rasa di bahagian tapak kaki apabila dicucuk, serta nadi dorsal yang boleh diperiksa di bahagian telapak kaki masih boleh ditemui denyutannya.

Ini pautan laporan berkenaan beliau, dalam bentuk PDF. Harus kami ingatkan, gambaran lututnya sangat mengerikan.

Seorang mangsa lain bernama Ryan Jarcy mengalami kes serupa ditembak senapang patah sendiri secara tidak disengajakan juga dibahagian kaki, selepas dia terlepas senapang miliknya. Semasa cuba menangkap senapang itu, dia tertarik picu mengakibatkan lututnya bersepai ditembak.

Selepas tembakan, Ryan tidak menyedari sebahagian besar betisnya sudah hilang masih cuba berdiri. Hanya selepas dia berjaya berdiri barulah kesakitan itu hadir sebelum dia kembali jatuh, terkulai di atas lantai dengan 96 serpihan peluru melekat di bahagian kakinya.

Ryan menyifatkan kesakitan yang dirasainya seakan-akan panas, berkali-kali ganda lebih teruk berbanding kecederaan biasa yang boleh kita alami; seolah luka kita dihangatkan dengan bahang api.

Sensasi rasa panas ini sama seperti apa yang telah diceritakan oleh Deborah selepas dia ditembak, bezanya Deborah tidak merasa sakit.

Berbeza dengan paparan filem yang gemar menayangkan watak utama terus berjuang bermati-matian selepas ditembak, langkah paling penting yang perlu dilakukan sama ada oleh mangsa atau individu yang cuba membantu adalah dengan menekap luka kecederaan agar pendarahan mangsa tembakan dapat diperlahankan.

Cara untuk memperlahankan pendarahan sama ada melalui tekapan dengan kain ke atas luka atau membalutnya dengan ketat, sebagai langkah paling kritikal yang meningkatkan peluang untuk menyelamatkan mangsa.

Sekiranya perkara itu berjaya dilakukan dengan betul, tubuh mangsa akan mula mengambil alih proses perlindungan badan akibat dengan trauma secara automatik, yang diistilahkan dari segi perubatan sebagai mekanisme pengimbang.

Dalam situasi ini, tubuh akan mula mengesan ketidak seimbangan tekanan darah yang berlaku untuk mempercepatkan pengepaman darah seterusnya mula menyempitkan pembuluh darah melalui proses yang dikenali sebagai SVR atau 'systemic vascular resistance.'

Tubuh kita juga akan mula mengaktifkan sistem refleksi baroreseptor atau 'baroreflex' yang diperlukan bagi mengekalkan tekanan darah konsisten, mengawal keseimbangan di antara kadar degupan jantung dengan kadar tekanan darah.

Apa yang kami cuba sampaikan setakat ini - wujud bermacam sensasi berbeza tentang rasa yang akan dialami seandainya seseorang itu ditembak.

Selain apa yang kami nyatakan di atas, ada yang mengatakan kena tembak itu sama seperti disengat lebah, dipukul dengan kayu, dihentak dengan tukul, seperti ditolak dengan kuat, ditumbuk dan pelbagai lagi sensasi berbeza.

Namun bagi mangsa-mangsa tembakan di kepala, cerita mereka agak unik.

Seorang lelaki bernama Michael Moylan ditembak di bahagian kepala oleh isterinya secara tidak sengaja. Suaminya yang terjaga mengadu sakit kepala seolah disiku isterinya ketika tidur.

Bimbang dengan apa yang berlaku, isterinya membawa Michael ke hospital tanpa mendedahkan apa yang berlaku.

Michael menjalani pemeriksaan, mendapati ada peluru menusuk betul-betul di bahagian telinga kanannya tanpa ada kesan pendarahan. Hanya selepas imbasan dan penemuan itulah, isterinya membuka cerita sebenar.

Mangsa insiden tembakan rambang Sekolah Tinggi Columbine yang terjadi pada tahun 1999, Patrick Ireland berusia 17 tahun semasa kejadian; ditembak 2 kali di bahagian kepala tetapi masih mampu menyelamatkan dirinya, berjaya merangkak keluar melalui tingkap sebelum diselamatkan.

Walaupun terselamat, Patrick perlu belajar membaca dan menulis semula akibat hilang keupayaan itu, kehilangan kemampuan untuk menyebutkan apa yang terlintas di kepala serta kerap kali hilang ingatan.

Banyak kes manga tembakan di kepala berjaya diselamatkan dengan kesan-kesan sampingan. Walaupun begitu mereka ini adalah golongan yang bernasib baik, kerana kadar kematian akibat kecederaan tembakan di kepala agak tinggi dengan kadar 90% ke 95% kematian.

Kadar untuk selamat selepas tembakan di bahagian dahi lebih tinggi, seandainya mangsa ditembak dari bahagian depan kerana kemungkinan untuk peluru merosakkan kedua-dua belah otak lebih rendah.

Kematian dijangkakan lebih tinggi berlaku seandainya seseorang itu ditembak dari bahagian sisi, di mana peluru lebih tinggi kemungkinan untuk menembusi kedua-dua bahagian otak.

Hanya tembakan di bahagian di kawasan yang dinamakan Kotak-T diyakini mampu membunuh seseorang dengan segera.

Dalam latihan pasukan keselamatan bersenjata, setiap anggota pasukan akan diajar tentang keberkesanan tembakan yang dihalakan kepada Kotak T di bahagian wajah.

Berbeza dengan filem dan permainan video yang gemar mempopularkan tembakan kepada bahagian otak, pasukan keselamatan dilatih untuk menyerang zon kecil ini bagi melumpuhkan medulla oblongata, yang menjadi penghubung antara tulang belakang dan otak.

Ini kerana tembakan tepat kepada bahagian tersebut akan menyebabkan penjenayah atau pesalah mengalami apa yang dinamakan sebagai kematian segera, memadamkan terus peluang untuk mereka terselamat atau menyerang balas. Istilahnya adalah 'flaccid paralysis.'

Apa yang unik berbanding rasa sakit yang dirasai akibat tembakan pada organ-organ lain, tembakan tepat ke arah Kotak T memutuskan hubungan di antara medulla oblongata dengan otak, menyebabkan pesalah meninggal dunia tanpa rasa sakit walau sedikit pun.

Sekurang-kurangnya penjenayah bolehlah menarik nafas lega, sekiranya mereka berdepan dengan petugas yang cekap dalam ilmu menembak ni - mereka boleh mati tanpa ada rasa sedikit pun rasa kesakitan.


7 Jambatan Tertinggi di Dunia

Kemajuan teknologi kejuruteraan sivil membolehkan manusia mencipta jambatan. Sedar atau tidak, jambatan merupakan salah satu ciptaan manusia yang memudahkan kita bergerak dengan lebih pantas dari satu tempat ke satu tempat yang lain.

Walaupun binaan ini hanyalah pendek, ada kalanya ia dapat menjimatkan berjam-jam masa perjalanan. Sebagai contoh, jambatan boleh menjadi alternatif kepada penggunaan pengangkutan air atau menjadi jalan pintas untuk melintasi sungai atau kawasan gaung.

Di Malaysia, jambatan Pulau Pinang adalah antara jambatan ikonik yang ada. Pernahkah anda tertanya-tanya, apakah jambatan tertinggi di dunia? Kali ini, kami ingin berkongsi 7 jambatan tertinggi di dunia.

Jambatan Baluarte merupakan sebuah jambatan di Mexico yang terletak di antara kawasan bandar Concordia di Sinaloa dan Pueblo Nuevo di Durango dan merupakkan sebahagian daripada lebuh raya Durango-Mazatlán, Mexico.

Jambatan ini mempunyai panjang keseluruhan 1124 meter dengan bahagian jalannya berada pada ketinggian 390 meter. Jika disusun berdasarkan kategori jambatan tertinggi dengan sokongan kabel, jambatan Baluarte berada pada kedudukan ketiga.

Dalam senarai ini, jambatan ini paling unik kerana ianya bukan dibina untuk kegunaan pengangkutan, sebaliknya menghubungkan paip bagi penyaluran minyak. Maka, tidak hairanlah jika dilihat daripada udara, hanya kelihatan seperti dawai yang melintasi gaung yang dalam.

Dengan ketinggian 393 meter, jambatan ini berada pada kedudukan keenam tertinggi di dunia dan jambatan saluran paip tertinggi. Jambatan ini adalah jambatan gantung sepanjang 470 meter di atas Sungai Hegigio. Iadigunakan untuk mengangkut minyak petroleum dari pelantar minyak di Tenggara Mananda di kawasan dataran tinggi Selatan Papua New Guinea.

Jambatan Sungai Qingshui atau Jambatan Qingshuihe adalah jambatan gantung yang terletak di Guizhou, China. Jambatan ini berukuran 406 meter di atas Sungai Qingshuihe dan merupakan jambatan gantung ketiga tertinggi di dunia.

Ia juga merupakan salah satu jambatan terpanjang dengan jarak utama 1130 meter. Jambatan ini dibina untuk meningkatkan sistem pengangkutan di wilayah ini dan akan mempersingkat jarak perjalanan antara Weng'an dan Guiyang dari 160 km ke 38 km sahaja. Jambatan ini dibuka untuk lalu lintas pada 31 Disember 2015.

Jambatan Sungai Yachi adalah jambatan dengan sokongan kabel yang terletak di Guizhou, China. Jambatan ini adalah yang keempat tertinggi di dunia. Ia juga merupakan salah satu jambatan kabel yang terpanjang dengan jaraknya 800 meter.

Jambatan ini disokong oleh 2 buah menara. Menara di bahagian barat setinggi 258.2 meter sementara menara di timur pula berketinggian 243.2 meter. Jambatan yang dibuka pada tahun 2016 ini melintasi Sungai Yachi antara Qianxi di Bijie dan Qingzhen di Guiyang.

Jambatan Puli adalah sebuah jambatan gantung berhampiran Xuanwei, Qujing, China. Jambatan ini yang mempunyai ketinggian 485 meter berada pada kedudukan ketiga jambatan tertinggi di dunia.

Jambatan ini merupakan sebahagian daripada Lebuhraya Hangzhou-Ruili G56 antara Liupanshui dan Xuanwei dan dibuka pada bulan Ogos 2015. Jambatan dan lebuh raya ini telah mengurangkan masa perjalanan dari Xuanwei ke sempadan Guizhou dari empat jam menjadi satu jam.

Jambatan Sungai Sidu adalah jambatan gantung sepanjang 1222 meter yang melintasi lembah Sungai Sidu berhampiran Yesanguan di Badong, Provinsi Hubei, China. Dengan ketinggian 296 meter, jambatan ini berada di tangga kedua dalam senarai ini.

Jambatan sepanjang 1222 meter ini dibina dengan kos 720 juta (sekitar $1000 juta) dan dibuka kepada orang ramai pada November, 2009. Pemandangan di sekitar jambatan ini dengan keadaan geografi gunung-ganang menjadikannya tarikan pelancong untuk bergambar.

Dengan ketinggian 565 meter, jambatan Duge berada di tempat pertama dalam senarai ini. Jambatan Duge adalah jambatan dengan sokongan kabel yang terletak di sempadan antara wilayah Guizhou dan Yunnan.

Dibuka pada 2016, jambatan ini adalah yang tertinggi di dunia dengan kedudukan jalan setinggi 565 meter di atas Sungai Beipan. Jambatan ini adalah sebahagian dari Lebuhraya Hangzhou – Ruili G56 yang menghubungkan antara Qujing dan Liupanshui.


Kenapa Baghal Tidak Boleh Beranak?

Untuk memastikan kelangsungan keturunan, sesuatu spesis itu harus membiak dan jika tidak, ia akan pupus dari muka Bumi. Namun hal ini tidak berlaku bagi haiwan yang dipanggil baghal.

Baghal adalah kacukan kuda betina dan keldai jantan. Sebagai anak kepada kuda betina dan keldai jantan, baghal kuat seperti kuda dan mewarisi postur keldai yang gagah.

Dan walaupun ia berkongsi pelbagai persamaan dengan ibu bapanya, baghal tidak boleh membiak.

Antara salah satunya kacukan interspesifik, iaitu penyatuan antara dua spesies yang berlainan dalam sub-keluarga (genera) yang sama.

Baghal adalah kacukan interspesifik keldai dan kuda, yang mana masing-masing adalah dua spesies yang berbeza iaitu Equus asinus dan Equis ferus, tetapi tergolong dalam genus yang sama iaitu Equus.

Kedua-dua spesies itu cabang keturunan nenek moyang yang sama sekitar 4 hingga 5 juta tahun yang lalu.

Dalam tempoh 4 juta tahun itu, susunan genetik kuda dan keldai berubah dengan begitu ketara. Antara salah satu perbezaan di antara kedua-dua spesis ini adalah jumlah kromosom yang dimiliki.

Keldai mempunyai 62 kromosom manakala kuda pula memiliki 64 kromosom.

Apabila kuda betina dan keldai jantan mengawan, baghal yang dilahirkan menerima 32 kromosom dari ibu (kuda) dan 31 kromosom dari bapa (keldai).

Kromosom yang berlainan adalah "resipi" yang tidak baik bagi organisma.

Dalam keadaan normal, apabila individu dari spesies yang sama mengawan antara satu sama lain, ibu dan bapa masing-masing memberikan bilangan kromosom yang sama.

Oleh itu, ketika dua ekor kuda mengawan, kedua-dua kuda jantan dan betina dan kuda ayah masing-masing memberikan 32 kromosom, menjadikan jumlah kromosom kepada 64, yang merupakan jumlah kromosom normal bagi seekor kuda.

Perkara yang sama juga berlaku apabila keldai mengawan antara satu sama lain.

Selain tidak mempunyai bilangan kromosom yang sama, kuda dan keldai juga tidak mempunyai gen yang sepadan.

Ahli spesies yang sama mempunyai gen serupa yang terletak pada kedudukan yang sama pada kromosom.

Gen ini mengandungi maklumat mengenai bagaimana untuk "menghasilkan" organisma dan kedua-dua pasangan kromosom bekerjasama.

Akan tetapi, DNA kuda dan keldai tidak sepadan dalam segala aspek.

Bagi seekor baghal jantan dan betina untuk mengawan dan menghasilkan anak baghal sendiri, kedua-dua baghal dewasa ini perlu menghasilkan gamet.

Gamet, telur dan sperma, dihasilkan melalui sejenis pembahagian sel yang disebut sebagai meiosis.

Ketika proses meiosis, sel diploid (pasangan kromosom normal) terbahagi kepada sel haploid (hanya separuh bilangan kromosom).

Maka, sperma atau telur kuda akan mengandungi 32 kromosom, separuh daripada 64 kromosom normal dari sel kuda normal.

Ideanya adalah untuk membahagikan kepada dua bahagian kromosom supaya apabila sperma dan telur menyatu, embrio akan memiliki jumlah kromosom yang normal.

Bagi mengurangkan separuh bilangan kromosom, sel tersebut menjalani pembahagian sel sebanyak dua kali.

Untuk kali pertama, jumlah DNA berganda dan sel-sel ini membahagi.

Untuk peringkat ini berlaku, DNA yang berganda ini perlu menyelaraskan dirinya dengan pasangan yang sepadan, yang kemudiannya dipisahkan dalam langkah-langkah berikutnya untuk menghasilkan sel haploid.

Bagi haiwan kacukan steril seperti keldai, proses ini boleh terganggu dan kerumitan berlaku di beberapa tempat yang berbeza.

Antaranya adalah kromosom gagal menyelaraskan dengan betul pada tahap pertama meiosis, yang mana mungkin disebabkan oleh ketidaksepadanan antara kromosom kuda dan keldai.

Tanpa pasangan DNA yang sepadan, proses meiosis selebihnya tidak dapat berlaku, dan ini bermaksud tidak ada telur atau sperma yang "berjaya".

Selain daripada perbezaan urutan DNA, baghal juga mempunyai kromosom kuda yang "kesepian" (32 kromosom kuda - 31 kromosom keldai = 1 kromosom lebih dari kuda).

Menurut beberapa andaian penyelidikan, kromosom tambahan ini mungkin menjadi penyebab mengapa keldai tidak subur atau mandul.

Walaupun mekanisme genetik dan molekul kemandulan baghal masih sukar difahami, saintis telah menemui gen yang mungkin terlibat.

Beberapa gen pada kromosom Y yang terlibat dalam pembentukan sperma kuda dan keldai jantan tidak terkawal dalam testis baghal.

Apa yang menarik adalah, terdapat bukti tidak rasmi tentang baghal betina hamil dan kadang-kadang berjaya melahirkan anak bahgal. Namun kebanyakan daripada kes-kes ini melibatkan kesilapan yang remeh.

Dalam kes ini, baghal betina mungkin "menculik" anak kuda atau keldai, atau kesilapan penternak.

Namun begitu, hanya terdapat beberapa kes sebenar di mana baghal betina melahirkan anak.

Dalam kes di mana keldai biasanya adalah bapa, anak yang dilahirkan mempunyai profil kromosom baghal, yang bermaksud ia mempunyai 63 kromosom.

Bagi kes-kes yang tersangat jarang berlaku seperti ini, telur berjaya dihasilkan dengan meninggalkan set DNA bapa dan hanya mewarisi DNA ibu.

Ini bermakna anak baghal betina yang dilahirkan juga merupakan adik kepada ibunya sendiri. Pelik dan dahsyat, kan?

Sama seperti baghal, terdapat banyak haiwan kacukan yang membuatkan para saintis bingung dengan kewujudan haiwan-haiwan ini.

Dalam keluarga Equus, terdapat "hinny" (kacukan kuda jantan dan keldai betina), zedonk (kacukan kuda belang dan keldai) dan zorse (kacukan kuda belang dan kuda biasa). Semua spesis kacukan ini juga tidak boleh membiak seperti baghal.

Pada awal tahun 2000-an, baghal pertama telah diklon dan ini merupakan kejayaan pertama selepas 305 percubaan gagal

Mengklonkan keldai dan haiwan peliharaan lain membantu para saintis memahami bagaimana sel-sel berfungsi dan tumbuh.

Para saintis berharap bahawa usaha ini akan membantu usaha pemuliharaan untuk melindungi spesies yang terancam termasuklah kuda belang.

Walaupun baghal ketinggalan zaman, namun tetapi sumbangan haiwan ini terhadap peradaban manusia adalah sangat penting.

Dan walaupun mandul, baghal terus membantu sains memahami dan mungkin menyelamatkan spesis lain di Bumi.


Kisah Lelaki Yang Berbasikal 16,000 KM Ke Gunung Everest - Goran Kropp

Pada usia 6 tahun, Goran Kropp yang berasal dari Sweden dibawa oleh ayahnya untuk menakluki puncak tertinggi  Gunung Gladhopiggen di negara Norway. Kejayaan menakluki puncak tersebut membuatkan beliau mula berusaha untuk mencari inspirasi pengembaraan lain.

Malangnya, perkahwinan ibu bapanya yang berakhir mengakibatkan Kropp tinggal dengan ibunya membuatkan Kropp hilang arah semasa remaja, apatah lagi selepas hilang pengaruh ayahnya yang sebelum itu gemar membawanya mengembara.

Terumbang ambing dalam hidup, Kropp memilih untuk menukarkan minatnya menjadi kerjaya dengan menyertai angkata tentera Sweden, ditugaskan di bawah unit renjer penyelamat yang dikenali sebagai Fallskärmsjägarna.

Kami tak tahu bagaimana nak menyebut perkataan itu, tetapi di situlah kisah legenda Goran Kropp bermula.

Obsesi Kropp untuk mendapatkan peluang mengembara banyak dibantu oleh kariernya sebagai seorang renjer.

Dalam perkhidmatan tentera dia mula didedahkan dengan teknik pendakian yang betul, diajar dalam penggunaan payung terjun, belajar ilmu pengetahuan berkaitan memperkuatkan serta penyelamatan diri.

Hasil pendedahan ini, Kropp membentuk obsesi untuk cuba mengatasi had yang ada pada dirinya, mencari jalan membuka pengembaraan-pengembaraan baru yang lebih mencabar - sehinggakan dia memilih untuk tinggal dalam khemah, demi memastikan wang gajinya dapat dijimatkan hanya untuk tujuan ekspedisi.

Berkat kesabarannya berjimat dan berlatih setiap hari dengan disiplin, Kropp mula menjalankan aktiviti pendakian mencabar menakluki puncak-puncak tertinggi di dunia. Pada dekad 1980-an, Kropp berjaya mendaki 5 puncak setinggi melebihi 5,000 meter sendirian.

Dia mula meletakkan fokus untuk naik lebih tinggi, mencatatkan rekod pendakian peribadi di Puncak Muztagh salah sebuah gunung paling sukar didaki yang duduk di Banjaran Karakoram dengan ketinggian 7273 meter bersama seorang rakannya

Tahun-tahun berikutnya, Kropp menakluki Gunung Cho Oyu, gunung keenam tertinggi dunia (8,188 meter) pada tahun 1992 sebelum menjadi warga Sweden pertama menakluki Gunung K2, puncak kedua tertinggi dunia pada ketinggian 8,611 meter dalam tahun 1993.

Tinggal satu saja lagi gunung yang perlu ditaklukinya iaitu puncak tertinggi dunia, Gunung Everest di Nepal.

Berbeza dengan pendaki-pendaki lain yang gemar mengambil kaedah konvensional menyertai ekspedisi mendaki Everest, Kropp memilih jalan yang berbeza hanya untuk mencabar dirinya sendiri.

Berbekalkan sebuah basikal yang direka khas untuk perjalanan jauh serta mampu membawa muatan seberat 108kg, Kropp memulakan kayuhan basikal daripada Stockholm, Sweden pada 16 Oktober 1995. Dia memilih untuk mengayuh sendiri perjalanan 16,000 km jaraknya dari Stockholm ke Nepal, sebagai mukadimah ekspedisi menakluki Everest.

Beliau tiba di kem kaki gunung Everest pada bulan April tahun berikutnya - dengan purata jarak perjalanan sehari sekitar 70 kilometer ketika musim pendakian Everest baru saja hendak bermula!

Tiba di situ, Kropp yang namanya mula dikenali ramai diberikan penghormatan untuk menjadi individu pertama mendaki Everest musim tersebut berdasarkan rekodnya yang mengagumkan.

Kropp seperti biasa memilih jalan sukar - mahu melakukannya sendirian.

Dia tiba pada jarak 106 meter dari puncak Everest tetapi terpaksa mengambil keputusan untuk berpatah balik bimbang waktu yang diperlukan untuk sampai ke puncak akan menyebabkan cuaca jadi terlalu gelap; menyukarkan dia untuk memulakan perjalanan turun.

Kecewa dengan kegagalan itu, dia berehat untuk memulihkan dirinya di kem agar mendapat peluang menebus kehampaannya dalam minggu berikutnya.

Tidak lama selepas itu tragedi melanda ekspedisi pendakian musim tersebut.

Musim pendakian Everest tahun 1996 menyaksikan banyak pihak diberikan lesen untuk melakukan pendakian, sehinggakan tindakan itu dikritik sebagai satu langkah yang berorientasikan keuntungan semata-mata.

Terlalu ramai pendaki dikhuatiri kurang berpengalaman untuk mendaki turut sama diberikan lesen mendaki.

Selain Kropp, terdapat kumpulan 13 orang pendaki Taiwan, 21 dari Afrika Selatan, 9 gabungan Britain, Finland dan Denmark serta 6 pendaki Amerika Syarikat. Terdapat juga kru pengambaran IMAX seramai 12 orang ditugaskan merakamkan ekspedisi dua kumpulan pendaki dengan jumlah 38 orang pendaki berpengalaman, di bawah seliaan dua agensi swasta.

Disebabkan masalah yang dihadapi kumpulan-kumpulan berikutan ketiadaan pancang semasa pendakian, masa yang diambil untuk mendaki mula bertambah memanjangkan masa pendaki perlu menunggu di laluan.

Kumpulan pendaki yang ramai juga menyukarkan mereka untuk berpatah balik walaupun cuaca mula berubah. Ribut yang melanda mengejut menyebabkan laluan yang sepatutnya digunakan gagal diakses sehinggakan ramai yang terpaksa bertahan dalam situasi genting, ada yang berteman dan ada yang sendirian.

Kropp yang ketika itu sedang berusaha memulihkan kembali dirinya perlu terlibat dalam ekspedisi menyelamat, kembali mendaki gunung tersebut bagi menyampaikan tabung-tabung oksigen serta memikul mana-mana pendaki yang tidak lagi mampu bergerak sendiri.

Insiden buruk yang berlangsung selama dua hari bermula 10 Mei 1996 sehingga 11 Mei 1996 itu merupakan insiden paling dahsyat melibatkan pendakian Everest ketika itu, membunuh 8 orang kesemuanya; 2 warga New Zealand, dua  warga Amerika Syarikat, seorang warga Jepun dan 3 orang anggota polis penjaga sempadan India-Tibet.

Walaupun berdepan tragedi sebesar itu, Kropp nekad untuk kembali mencuba sekali lagi dan dia mahu melakukannya dengan kaedah yang belum pernah dicuba sebelum itu.

Sasaran Kropp adalah untuk meletakkan namanya di persada yang unik. Sebagai permulaan, dia sudah berbasikal beribu kilometer dari Stockholm untuk hadir ke kaki Everest.

Dalam cubaan menakluki puncak Everest kali kedua, Kropp memilih untuk menggunakan kaedah yang dikenali sebagai 'supermacho' di kalangan pendaki. Kaedah biasa digunakan pendaki adalah dengan membawa tong oksigen sambil mendaki dibantu penunjuk arah Sherpa yang sudah biasa dengan selok-belok kawasan itu.

Cara 'macho' tidak membenarkan penggunaan tong oksigen digunakan untuk tujuan bantuan pernafasan.

Kropp memilih untuk melakukan pendakian sendirian tanpa bantuan sesiapa, tiada tabung oksigen, tidak membawa bekalan makanan menuruti cara dia hadir ke situ yang sejak mula memang sudah unik.

Selepas berhempas pulas mendaki kali kedua, pada tanggal 23 Mei 1996 Kropp akhirnya menakluki puncak Everest sendirian mencatatkan rekod yang sehingga kini unik dari segi pelaksanaannya.

Sebagai penutup ekspedisi itu, Goran Kropp merancang kembali menunggang basikalnya untuk pulang ke Sweden memuktamadkan namanya sebagai 'orang gila dari Sweden', yang menunggang basikal pergi dan pulang untuk menawan puncak tertinggi dunia.

Legenda Kropp diperkuatkan lagi dengan kisah cubaan pertamanya yang gagal, kerana dia memilih untuk berpatah balik walaupun puncak Everest hanya 100 meter daripada kedudukannya.

Tak ramai akan membuat keputusan sebegitu jika mereka berada dalam situasi serupa.

Dia merancang untuk melakukan pengembaraan kapal layar serta ski sambil mendapat tempat untuk memandu dalam perlumbaan Formula 3.

Kropp kembali ke Everest pada tahun 1999 bersama tunangnya yang bernama Renata Chlumska, menawan puncak Everest bersama-sama yang membolehkan Chlumska mencatatkan rekod menjadi wanita Sweden pertama tiba di puncak Everest.

Kontroversi melibatkan pembunuhan seekor beruang polar semasa salah satu ekspedisinya, memaksa Kropp berhijrah ke Seattle, Amerika Syarikat.

Ketika berusia 35 tahun, Goran Kropp terjatuh semasa memanjat sebuah jurang yang dinamakan Air Guitar yang terletak di Washington, pada ketinggian 22 meter. Kepala Kropp yang jatuh terhentak selepas peralatan karabiner tali yang digunakannya patah.

Usaha menyelamatkan beliau dengan bantuan helikopter gagal dan Kropp disahkan meninggal dunia di tempat kejadian pada 30 September 2002, meninggalkan legasi yang akan terus diperkatakan pengembara-pengembara dunia sebagai 'lelaki gila Sweden yang berbasikal untuk menawan puncak tertinggi dunia.'


Kisah Survivor Titanic Yang Dianggap Memalukan Negara - Masabumi Hosono

Kehormatan, tanggungjawab dan rasa malu adalah tiga sifat yang sangat berakar dalam budaya Jepun selama berabad-abad lamanya. Bagi seorang pahlawan samurai misalnya, sekiranya gagal menyelesaikan sesuatu misi, dia hanya dapat mengembalikan kehormatannya hanya dengan mengambil nyawanya sendiri, dengan cara yang agak kejam yang dikenali sebagai hara-kiri.

Perbuatan seperti itu dianggap sebagai cara yang "mulia" untuk mati, membolehkan seseorang pahlawan untuk menghilangkan rasa malu yang mungkin dikaitkan dengan namanya dan keluarganya.

Tidak seperti budaya Barat di mana banyak masalah sosial berputar di sekitar rasa bersalah dan dapat disingkirkan melalui proses undang-undang atau melalui rawatan psikoterapi atau tindakan pengakuan kepada seorang paderi (bagi orang Kristian), konsep malu tertanam dalam budaya Jepun dan perasaan ini tidak dapat dibuang sehinggalah individu itu melakukan apa yang diharapkan oleh masyarakat, iaitu membunuh diri.

Masabumi Hosono hanyalah seorang lelaki biasa. Dia dilahirkan di Jepun pada tahun 1870, lulus dari sekolah pada tahun 1896 dan mula bekerja di Kementerian Pengangkutan Jepun pada tahun 1910.

Dia pernah mengikuti kursus bahasa Rusia yang kemudian membolehkannya dihantar pergi ke Rusia untuk tugasan khas di sana. Disana, dia telah ditugaskan untuk mempelajar dan mengkaji mengenai operasi kereta api di negara tersebut.

Setelah menyelesaikan tugasan tersebut, dalam perjalanan pulang ke rumah pada 10 April 1912, dia telah menempah tiket kelas kedua untuk menaikin kapal impiannya, Titanic RMS. Kapal itu dinaikinya di Southampton. Segalanya nampak indah buatnya kerana dapat menaiki Titanic yang merupakan impiannya ketika itu.

Pada masa itu, penumpang kapal besar seperti Titanic dibezakan bergantung pada "kelas" atau kedudukan seseorang individu itu. Setiap kelas ini mendapat layanan berbeza di atas kapal itu. Pada masa itu dia tidak tahu bahawa kapal ini akan mengubah hidupnya selama-lamanya.

Pada awalnya, tiada perkara yang pelik berlaku. Penumpang-penumpang dilayan dengan begitu mewah, sesuai dengan statusnya sebagai kapal penumpang terbesar dunia pada ketika itu. Namun, tiada siapa yang menyangka apa yang terjadi empat hari kemudian pada 14 April 1912.

Ketika Masabumi Hosono dkejutkan daripada tidurnya oleh salah seorang pramugari pada malam 14 April, dia awalnya menganggapnya sebagai latihan penggera keselamatan.

Sekitar jam 11:40 malam kapal itu bertembung dengan bongkah ais di lautan Atlantik Utara, kira-kira 300 batu nautika tenggara Newfoundland dan kemudian dipenuhi dengan air. Dalam perjalanan ke bahagian atas kapal, Masabumi Hosono pada mulanya ditahan kerana seorang kru menyangkanya sebagai penumpang kelas ketiga dan bot penyelamat seharusnya dipenuhi dengan penumpang kelas satu terlebih dahulu.

Namun, dalam keadaan kelam-kabut itu dia bernasib baik apabila dapat mengakses ke dek atas. Namun, setibanya di atas Masabumi Hosono perasan bahawa bot penyelamat yang ada mungkin tidak mencukupi untuk menyelamatkan kesemua penumpang di atas kapal tersebut.

Dalam keadaan kelam-kabut dan penuh cemas itu, dia terdengar jeritan daripada pasukan penyelamat bahawa masih terdapat 2 kekosongan untuk bot penyelamat nombor 10. Dalam keadaan gelap itu. para petugas di bot penyelamat itu membenarkannya masuk.

Daripada saat itu, ia mengambil masa lebih daripada 8 jam sehingga penumpang dalam bot penyelamat itu diselamatkan oleh kapal berdekatan RMS Carpathia. Daripada kira-kira 2,200 penumpang di Titanic, 1,514 mati pada malam itu dan Masabumi Hosono adalah antara yang bernasib baik terselamat.

Bersama dengan mangsa yang masih hidup, Masabumi Hosono tiba di New York. Pada mulanya tidak banyak perhatian yang diberikan kepadanya. Dengan bantuan oleh rakan-rakan, dia akhirnya sampai ke tanah airnya, di mana tajuk utama surat kabar menyatakan dia sebagai "Anak Jepun yang Beruntung."

Sekembalinya ke Jepun, Masabumi Hosono tidak mempunyai banyak peluang untuk menikmati hidupnya yang baru kembali seperti sediakala. Kisahnya sebagai satu-satunya penumpang Jepun di Titanic yang berjaya diselamatkan tersebar dengan cepat ke seluruh negara.

Dia memberikan pernyataan, wawancara dan foto keluarga untuk beberapa surat khabar di Jepun dan keadaan ini memberinya kemasyhuran buat seketika. Namun, tidak lama kemudian, keadaan menjadi terbalik apabila dia dikecam secara terbuka di akhbar-akhbar Amerika Syarikat.

Archibald Gracie, seorang penulis dan penumpang kelas satu yang juga mangsa tragedi Titanic menggelarnya sebagai "pengecut." Akhbar-akhbar Jepun mula memetik penyataan itu dan kemudian menyusul dengan cepat, mengkritik Masabumi Hosono secara terbuka dan menyalahkannya atas perbuatannya.

Tidak lama kemudian, tokoh-tokoh dan orang-orang kenamaan disana mula memberi komen mengenai kes ini. Akhbar-akhbar mula mengecamnya sebagai pengecut yang kononnya berpura-pura menjadi wanita agar ditawarkan tempat di bot penyelamat. Semuanya menyalahkan tindakannya itu sehingga menyebabkan ratusan yang mati di lautan.

Malah, majikannya bertindak memberhentikannya kerana tidak mahu mempunyai pekerja sepertinya yang dianggap pengecut dan tidak bermaruah. Tidak terhenti setakat itu, kes Masabumi Hosono ini turut dimasukkan ke dalam buku teks Jepun dan dijadikan sebagai contoh tingkah laku yagng memalukan dan tidak bermaruah oleh rakyat Jepun.

Seorang profesor turut menggambarkan tingkah lakunya sebagai tidak bermoral dan tidak beretika. Alasan utama pengkritik ini adalah bahawa Masabumi Hosono telah melanggar kod pengorbanan diri samurai dan dengan itu dianggap memalukan seluruh Jepun.

Sehingga saat kematiannya, Masabumi Hosono dan seluruh keluarganya dianggap memalukan negara dan hingga nafas terakhirnya, Masabumi Hosono tidak pernah membicarakan apa yang sebenarnya berlaku. Satu-satunya perkara yang masih tinggal dalam ceritanya adalah beberapa surat yang ditulisnya kepada isterinya di mana dia menggambarkan peristiwa tenggelamnya Titanic.


Apakah Akan Terjadi Kalau Kedua-Dua Buah Pinggang Dibuang?

Satu ketika dahulu, tular kisah seorang remaja yang menjual satu buah pinggangnya semata-mata mahu memenuhi impiannya membeli telefon pintar iPhone. Remaja tersebut yang hanya dikenali sebagai Wang melakukan tindakan tersebut ketika usianya 17 tahun.

Namun, Wang yang kini berusia 26 tahun dilaporkan mengalami masalah kesihatan teruk akibat tindakannya menjual salah satu organ dalamannya itu di pasaran gelap dengan harga sekitar RM13,00. Akibat daripada tindakan tersebut, setiap kali pihak Apple melancarkan model iPhone terbaru pasti akan muncul jenaka-jenaka di media sosial mengenai penjualan buah pinggang untuk membeli iPhone.

Penjualan buah pinggang akibat desakan hidup bukanlah perkara yang baru di pasaran gelap. Ianya didorong dengan dakwaan bahawa manusi boleh hidup dengan hanya satu buah pinggang. Sejauh manakah benarnya dakwaan ini? Apakah yang akan terjadi sekiranya satu buah pinggang terpaksa dikeluarkan (didermakan)? Apakah pula akan  terjadi sekiranya kedua-dua buah pinggang dikeluarkan?

Idea untuk terus hidup tanpa salah satu organ penting anda adalah prospek yang menakutkan, tetapi tubuh manusia sebenarnya dapat terus berfungsi walaupun sebahagian organ dikeluarkan atau tidak sepenuhnya. Organ seperti jantung dan otak adalah penting dan diperlukan untuk mengekalkan kehidupan, tetapi bagaimana dengan beberapa organ lain, terutamanya jika kita mempunyai dua daripadanya?

Pertama sekali, adalah penting untuk kita tahu apakah fungsi buah pinggang kepada tubuh badan kita. Bagi yang tidak tahu, buah pinggang juga dikenali sebagai ginjal.

Walaupun ramai orang tidak memikirkan buah pinggang mereka, buah pinggang adalah organ yang paling banyak bekerja keras untuk memastikan setiap bahagian tubuh badan dapat berfungsi dengan sempurna. Buah pinggang bertanggungjawab menyaring lebih daripada 120 liter darah setiap hari. Produk buangan yang disaring kemudiannya disingkirkan oleh tubuh dalam bentuk air kencing, terdiri daripada garam, lemak, toksik dan cecair yang berlebihan.

Terdapat ureter yang bersambung ke buah pinggang (satu untuk setiap organ) berfungsi mengalirkan cecair buangan ini ke mengalir ke pundi kencing di mana air kencing disimpan dan kemudian dikeluarkan dari badan melalui bahagian kemaluan.

Selain memastikan bahawa produk sisa yang tidak diperlukan dibuang dengan betul, buah pinggang juga penting untuk keseimbangan elektrolit dalam badan kita. Mineral seperti natrium, kalium dan kalsium, antara lain membantu menjaga keseimbangan air dalam sistem serta mengoptimumkan komunikasi sistem saraf.

Seterusnya, buah pinggang juga menghasilkan hormon utama yang diperlukan oleh tubuh, seperti hormon untuk menguatkan tulang, mewujudkan sel darah merah baru dan mengekalkan tekanan darah.

Buah pinggang boleh dibuang melalui pembedahan yang dikenali sebagai "nephrectomy". Namun, hanya terdapat beberapa sebab sahaja pembedahan mengeluar atau membuang salah satu buah pinggang ini boleh dilakukan di hospital secara sah mengikut undang-undang.

Antara sebabnya adalah sekiranya salah satu buah pinggang anda mengalami kerosakan teruk dan tidak lagi mampu berfungsi, pembedahan boleh dilakukan untuk membuangnya. Selain itu, buah pinggang juga boleh dibuang sekiranya terdapat kanser padanya.

Pembedahan juga boleh dibuat sekiranya seseorang itu mahu mendermakan buah pinggangnya kepada ahli keluarganya. Walau bagaimanapun, terdapat kriteria tertentu untuk melayakkan seseorang itu menderma buah pinggangnya. Namun, perlu diketahui bahawa ini adalah satu pembedahan besar dan komplikasi berkemungkinan timbul.

Walaupun buah pinggang penting untuk kelangsungan hidup, kita masih mampu hidup tanpanya. Cuma, kita mungkin tidak dapat bergerak hidup dengan aktif seperti manusia lain.

Terdapat segelintir manusia dilahirkan tanpa salah satu buah pinggang mereka, suatu keadaan yang disebut "renal agenesis". Terdapat juga kes dimana manusia dilahirkan dengan "renal dysplasia", di mana terdapat dua buah ginjal, tetapi hanya satu yang berfungsi.

Walaupun fakta ini boleh menjadi berita membimbangkan bagi ibu bapa baru, kebanyakan manusia yang mempunyai keadaan ini dapat menjalani kehidupan yang normal dan sihat kerana tubuh mereka akan menyesuaikan diri dengan keadaan tersebut.

Kebiasaannya, manusia akan mengalami sedikit kehilangan fungsi buah pinggang seiring bertambahnya usia. Namun, ianya boleh memakan masa beberapa dekad. Masalah hipertensi juga agak biasa berlaku pada mereka yang hanya mempunyai satu buah pinggang.

Seperti disebutkan sebelumnya, adalah mungkin untuk hidup tanpa satu buah ginjal, tetapi pembuangan atau kehilangan kedua-dua buah pinggang adalah keadaan yang jauh lebih berisiko.

Apabila buah pinggang anda berhenti berfungsi, kandungan toksin dalam darah akan meningkat kerana ianya tidak mampu disaring dan boleh mengakibatkan kerosakan pada banyak organ lain dan gangguan fungsi badan. Seseorang dengan kegagalan kedua-dua buah pinggang akan memerlukan dialisis untuk terus hidup. Dialisis adalah proses di mana fungsi buah pinggang diambil alih oleh sebuah mesin khas.

Dialisis peritoneal adalah rawatan dimana darah anda sebenarnya dibersihkan di dalam badan dengan menyuntikkan cairan ke rongga perut yang akan menyerap sisa produk dalam darah. Cecair ini kemudian boleh dikeluarkan bersama dengan sisa produk dan toksik lain.

Bentuk yang lebih intensif dan biasa dilihat adalah hemodialisis, di mana darah dikeluarkan dari badan, dibersihkan dan kemudian dikembalikan ke dalam badan. Proses ini boleh memakan masa berjam-jam untuk diselesaikan dan mesti dilakukan 2-3 kali seminggu.

Bergantung pada kerumitan rawatan hemodialisis anda, anda mungkin dapat melakukannya di rumah, tetapi akan memerlukan proses penyaringan yang lebih kerap. Pada asasnya, anda boleh hidup tanpa buah pinggang tetapi keperluan untuk menjalani dialisis secara kerap sudah pastilah akan mengubah gaya hidup yang anda perlukan sepanjang hayat anda.

Anda boleh hidup dengan bantuan rawatan dialisis selama bertahun-tahun atau beberapa dekad dan merupakan satu-satunya pilihan bagi banyak pesakit yang sedang menunggu individu lain menderma buah pinggang yang sihat. Namun, anda tidak lagi boleh bergerak bebas kerana perlu kerap melakukannya.

Walaupun terdapat program menerima buah pinggang, senarai penerimanya cukup panjang sehingga dilihat hampir mustahil untuk setiap pesakit mendapat buah pinggang baru yang sihat.

Nasihat kami adalah jagalah kesihatan buah pinggang anda dan jika anda rasa ada masalah dengan salah satu organ dalaman anda, segera lakukan pemeriksaan di hospital atau dapatkan rawatan perubatan awal. Buah pinggang mungkin hanya sebesar segenggam tangan anda, tetapi fungsinya sangat penting dalam kehidupan.


Fenomena Rokok Seludup di Malaysia : Bencana atau Bahana Masyarakat?

Usaha kerajaan dalam menangani masalah ketagihan rokok di kalangan rakyat Malaysia tampak menemui jalan buntu.

Harga rokok walaupun sudah dinaikkan dengan kadar cukai tinggi sehingga hampir mencecah puluhan ringgit sekotak, membuatkan penghisap mula beralih arah kepada alternatif lain; rokok seludup.

Fenomena ini terlalu berleluasa sehinggakan orang ramai seolah tidak lagi takut atau menghiraukan kesalahan yang mereka lakukan - memiliki barangan seludup yang tak segan silu dipamerkan secara terbuka.

Persoalannya - apakah impaknya kegiatan penyeludupan ini kepada masyarakat serta negara?

Banyak pihak menuduh kerajaan sengaja 'membenarkan' industri tembakau yang didokong oleh pengeluarrokok ternama terus beroperasi, disebabkan oleh kutipan cukai yang lumayan diterima kerajaan.

Mereka mendakwa kerajaan untung besar dan takut hilang sumber pendapatan dari industri ini. Ini adalah satu tanggapan yang perlu diperbetulkan.

Sejak tahun 2017 dua pengeluar produk tembakau terbesar negara kita iaitu British American Tobacco Bhd. (BAT) dan JT International Bhd (JTI) mengumumkan pengecilan operasi mereka di negara kita, yang berlaku secara konsisten sehingga mengakibatkan ramai pekerja hilang sumber pendapatan.

Rayuan yang dibuat oleh dua syarikat itu agar kerajaan Malaysia lebih tegas terhadap kegiatan penyeludupan rokok yang mengambil alih pasaran, mendapat reaksi agak dingin Kementerian Kesihatan.

Kenyataan BAT dan JTI pada bulan Februari 2020 menyifatkan Malaysia hilang lebih RM5 billion potensi pendapatan pada tahun 2019, disebabkan oleh kehilangan kutipan cukai yang sepatutnya diterima.

Kerajaan Malaysia khasnya Kementerian Kesihatan sebenarnya semakin kerap dikritik oleh Persatuan Pengeluar Tembakau Malaysia kerana kerap memperkenalkan perubahan dasar yang menaikkan harga minima rokok, dipersalahkan menyumbang kepada merebaknya permintaan rokok seludup.

Dalam satu kenyataan bulan Disember 2019, Timbalan Menteri Kesihatan (ketika itu) Dr. Lee Boon Chye menyifatkan semua rayuan dan kajian yang dilakukan pengeluar produk tembakau bagi mendesak campur tangan kerajaan tidak sepatutnya dilihat daripada perspektif ekonomi semata-mata.

Menurut beliau, matlamat kerajaan Malaysia mudah; kesihatan orang ramai harus menjadi keutamaan, bukannya kutipan cukai.

Walaupun beliau menyatakan simpati dengan nasib lebih ratusan pekerja yang terpaksa dilepaskan, Kementerian Kesihatan tetap dengan pendirian mereka dan itu adalah sesuatu yang perlu diterima akan berlaku.

Kerajaan Malaysia setiap tahun memang mengutip berbilion ringgit duit kutipan cukai hasil jualan produk tembakau. Namun untuk melihat isu ini, kita perlu melihatnya daripada semua perspektif yang berbeza.

Gesaan BAT dan JTI yang menyifatkan kerajaan kita kehilangan RM5 billion setahun hasil penularan rokok seludup benar dari segi ekonomiknya.

Bagaimanapun anda perlu sedar perbelanjaan yang perlu dikeluarkan oleh kerajaan bagi menampung pesakit yang perlu mendapatkan rawatan akibat tabiat buruk ini sebenarnya berkali-kali ganda lebih tinggi, jika kita mahu membuat perbandingan dari segi jumlah ringgit dan ekonomi.

Setiap tahun kerajaan Malaysia membelanjakan lebih RM8 billion dengan tambahan peruntukan pihak swasta sebanyak RM7 billion, menjadikannya RM15 ke 16 billion untuk merawat pesakit akibat kesan merokok.

Jika kerajaan menurut desakan syarikat dan persatuan pengeluar tembakau untuk mengawal lebih ketat penyeludupan rokok, langkah itu sebenarnya tidak mampu menyelesaikan punca utama masalahnya, iaitu ketagihan merokok yang tinggi di kalangan masyarakat kita.

Kajian tentang perokok seringkali mendapati perokok majoritinya datang daripada kumpulan berpendapatan rendah.

Seandainya kerajaan ingin membantu mereka ini dari segi ekonomi, usaha yang lebih efektif adalah untuk menyedarkan mereka berkenaan keburukan tabiat mereka supaya perokok sendiri dapat memampankan kemampuan kewangan mereka melalui pemberhentian tabiat membazir ini.

Satu statistik yang tak ramai perokok mahu ambil peduli; untuk setiap RM1 yang diterima kerajaan Malaysia hasil kutipan cukai rokok, RM4 akan dibelanjakan untuk merawat pesakit disebabkan kesan merokok.

Dengan jenama yang sudah lama wujud seperti Gudang Garam dan Surya dari Indonesia, serta jenama 'baru' seperti John, Texas 5 dan Astro - perokok-perokok kini mempunyai alternatif yang besar untuk mendapatkan rokok seludup melalui jualan bawah meja.

Ini dicerminkan dalam statistik kajian yang dilakukan, apabila 58.5% daripada keseluruhan rokok yang dijual dalam negara kita adalah rokok seludup, mewakili nilai setinggi RM12 billion secara tahunan.

Jumlah itu meletakkan Malaysia di tangga teratas di kalangan semua negara dunia menjadi pasaran rokok seludup terbesar. daripada segi peratusan dalam pasaran.

Dianggarkan RM100,000 setiap minggu dilesapkan oleh kumpulan penyeludup hasil jualan rokok yang biasanya dilakukan melalui bawah meja.

Ke mana perginya duit itu? Mungkin mereka yang membelinya mampu menjawabnya.

Setakat apa yang kita tahu, rokok-rokok seludup ini sangat sukar dikenalpasti pergerakannya disebabkan oleh jaringan penyeludupan yang kompleks.

Majoriti pengilang-pengilang rokok ini dikatakan berasal daripada kilang-kilang tidak sah beroperasi di sekitar Kaliningrad, Russia, Vietnam, wilayah Guangdong di China dan sempadan di antara beberapa negara benua Amerika Selatan.

Walaupun setiap tahun ada saja tangkapan dibuat melibatkan ribuan ahli sindiket penyeludupan, sistem penyeludupan yang luas mengakibatkan 1001 kesukaran bagi pihak berkuasa menghentikan operasi mereka.

Apa yang kita takuti, sindiket-sindiket ini bijak dalam memahami sasaran pasaran mereka; mensasarkan jualan kepada negara-negara membangun dan berpendapatan rendah yang mempunyai bilangan perokok paling ramai - seperti negara kita.

Dengan lambakan jualan rokok murah bawah meja, dapat dilihat berlakunya peningkatan bilangan perokok di kalangan ahli masyarakat yang menyumbang kepada operasi sindiket ini.

Di kebanyakan negara terjejas, usia mula merokok bagi remaja menurun disebabkan akses kepada rokok seludup yang mudah. Kita belum mengambil kira faktor rokok-rokok lain seperti rokok elektronik lagi yang turut menyumbang kepada masalah itu.

Jadi persoalan terbesar di sini - adakah anda salah seorang penyumbang dana kepada operasi-operasi gelap ini?

Adakah anda akan terus menghalalkan tindakan anda menghisap rokok jenama entah dari mana datangnya tanpa peduli kesannya bukan setakat pada masyarakat, bahkan diri sendiri?

Pernahkah anda fikirkan ke mana perginya duit yang anda bayar itu dan apakah yang dilakukan dengannya?


Kenapa RTM Selalu Tayang Rajah Ini Suatu Masa Dulu?

Satu ketika dahulu, sekiranya anda membuka siaran Radio Televisyen Malaysia (RTM) atau mana-mana siaran di kaca televisyen anda pada awal pagi sebelum ianya bermula, anda akan melihat paparan di atas di tayangkan bersama dengan bunyi nyaring.

Persoalannya, apakah paparan grafik tersebut? Adakah ia sekadar paparan yang diletakkan sementara menunggu siaran sebenar bermula?

Jawapan ringkasnya, tidak. Ianya adalah satu cara pihak yang terlibat dalam penyiaran (krew, jurutera dll) memastikan siaran yang dipaparkan terpancar di kaca televisyen seperti yang dingini. Ianya mempunyai maksud tertentu yang hanya difahami oleh pihak yang terlibat di seballik tabir penyiaran rancangan di kaca  televisyen.

Klik video di atas sekiranya anda rindukan bunyi nyaring yang dikeluarkan sewaktu kad ujian visual dipaparkan di RTM satu ketika dahulu

Bagi yang tidak tahu, paparan grafik berwarna-warni ini juga dikenali sebagai "kad ujian visual" (test card) atau corak ujian (test pattern) yang berfungsi menguji isyarat siaran televisyen. Namun, dengan kemajuan teknologi masa kini, ianya tidak lagi digunakan.

Kad ujian ini biasanya disiarkan pada masa ketika pemancar aktif tetapi tidak ada program yang disiarkan. Sebab itulah anda biasa melihatnya pada awal pagi sebelum siaran bermula dan pada tengah malam ketika semua siaran rancangan yang dipaparkan telah tamat.

Digunakan sejak siaran televisyen terawal, kad ujian visual pada asalnya dahulu adalah kad fizikal di mana kamera televisyen akan memfokuskan padanya. Kad seperti ini masih  digunakan untuk penentukuran, penjajaran, dan pemadanan antara kamera dan camcorder.

Sementara itu, kad atau corak ujian yang digunakan untuk menentukur atau menyelesaikan masalah isyarat pada hari ini tidak lagi menggunakan kad fizikal sebaliknya dihasilkan oleh penjana isyarat ujian yang tidak bergantung pada konfigurasi (dan kehadiran) kamera yang betul.

Selain itu, kad ujian yang digunakan juga dapat menguji parameter tambahan seperti sync, frames per second dan frequency.

Kad yang dihasilkan secara digital membolehkan vendor, penonton dan stesen televisyen menyesuaikan peralatan mereka untuk fungsi yang optimum. Siaran audio semasa kad ujian ditunjukkan biasanya memaparkan nada gelombang sinus, radio atau muzik.

Sejak kebelakangan ini, penggunaan kad ujian ini juga semakin meluas ke paparan digital lain seperti dinding LED besar dan projektor video. Malah, kad-kad ujian ini juga nampaknya sudah menjadi satu trend. Di YouTube misalnya, terdapat banyak video yang memaparkan kad corak ujian ini berjam-jam lamanya.

Kad ujian visual di televisyen pertama kali digunakan pada tahun 1920-an. Nilai estetika atau coraknya tidak penting kerana ia dirancang secara teknikal untuk membolehkan jurutera elektrik menjadikannya sebagai panduan untuk menentukur dan menghasilkan gambar yang sesuai. Kad ujian ini akhirnya menjadi ikon nostalgia era TV hitam putih.

Pada awal kemunculannya, kad ujian yang digunakan bukanlah seperti yang biasa kita lihat. Sebaliknya, ia berbentuk bulat dengan corak oskiloskop di atas garisan grid segi empat tepat. Fungsinya adalah memeriksa prestasi pemancar dari studio ke antena dan resolusi gambar.

Sekiranya bentuk bulat pada tengah berbentuk bujur dan tidak bulat dengan sempurna, misalnya, ini bermakna terdapat masalah teknikal yang perlu diperbaiki dan paparan visual yang dipaparkan bukanlah yang terbaik. Kad ujian visual awal ini sangat ikonik memandangkan terdapat lukisan lelaki Red Indian pada atasnya.

Lingkaran seterusnya menunjukkan warna kelabu (dengan kepekatan berbeza) dan bahagian paling luar berwarna putih. Bahagian ini berfungsi untuk menguji kontras (contras) dan bayangan (shading) pada gambar yang dipaparkan.

Dengan berpandukan kad ujian visual ini, penyesuaian secara berkala pada kamera dan monitor studio akan dilakukan sepanjang hari. Seorang jurutera penyiaran yang berpengalaman dapat melihat gambar lelaki Red Indian dan dengan cepat mengetahui sama ada visual yang dipaparkan adalah baik atau terdapat sedikit perubahan yang perlu dilakukan.

Kad ujian visual ini memaparkan semua elemen yang diperlukan untuk menyesuaikan perspektif, pembingkaian, garis lintang, tindak balas frekuensi, kontras dan kecerahan. Setelah TV warna diperkenalkan, kad ujian ini diwarnai tetapi pada tahun 70-an ia tidak lagi berguna.


Tragedi Pengusiran Orang Islam Circassia: Siapakah Mereka Sebenarnya?

Circassia adalah orang asli yang sebahagian besarnya beragama Islam, dari wilayah Kaukasus Barat Laut. Mereka ini tinggal di Kaukasia yang terletak di sepanjang timur Laut Hitam hingga ke Laut Kaspia.

Menggelarkan diri mereka sebagai "Adyghe", orang Circassia secara tradisional terkenal sebagai pendaki gunung, sudah biasa hidup dalam keadaan yang mencabar, dan secara tradisional mengikuti struktur suku yang terdiri dari 12 suku.

Tanah yang memberi mereka nama mereka adalah Cir cassia, yang terletak di sepanjang pantai timur Laut Hitam.

Ini adalah lokasi yang sangat strategik antara dua kerajaan masa lalu yang juga merupakan musuh ketat, iaitu Empayar Uthmaniyah dan Rusia.

Dari segi budaya dan politik, orang Circassia dipengaruhi oleh Empayar Uthmaniyah dan pengikut mereka, etnik Tatar dari Krimea.

Disebabkan oleh hubungan ini dan lokasinya yang penting menjadikan Circassia sebagai sasaran serangan besar-besaran oleh Rusia pada abad ke-19.

iluminasi.com kongsikan 9 fakta yang secara ringkas menunjukkan bagaimana tragedi Circassia terungkap selama berabad-abad.

Sebilangan besar orang Circassia adalah Kristian sebelum mereka memeluk Islam pada abad ke-15.

Beberapa negara Islam telah merekrut orang Circassia dan Kaukasia lain ke dalam unit tentera elit mereka.

Malah, ada pejuang Circassia yang mencapai kedudukan tinggi dalam tentera elit berkenaan.

Dinasti Mamluk Mesir, yang berkuasa pada abad ke-13 dan memerintah sebagian besar Timur Tengah selama lebih dari 300 tahun, dipimpin oleh orang Circassia.

Pada awal abad ke-17, hampir semua orang Circassia akhirnya memeluk Islam.

Perluasan kuasa Rusia selepas abad ke-17 bergerak ke arah selatan di mana populasi besar umat Islam (termasuk orang Tatar Krimea dan Circassia) telah hidup selama berabad-abad di bawah perlindungan Empayar Uthmaniyyah dan Dinasti Qajar dari Parsi. .

Pengembangan ini membuatkan Empayar Rusia ingin memutuskan hubungan antara Kerajaan Uthmaniyyah dan Circassia.

Mereka juga ingin menguasai Laut Hitam timur laut sepenuhnya sebagaimana Empayar Uthmaniyyah menguasai Laut Hitam selatan.

Dan untuk merealisasikan rancangan mereka, Empayar Rusia memutuskan untuk merampas tanah orang Circassia.

Tentera Rusia bergerak ke dataran tinggi Caucasia setelah mengalahkan tentera Islam yang berjiran seperti Qajar dalam perang berturut-turut sejak awal abad ke-18.

Realiti politik baru mewujudkan situasi yang berbahaya bagi semua umat Islam di wilayah ini, namun orang Circassia adalah yang paling teruk terjejas kerana mereka memberikan tentangan paling kuat terhadap Rusia.

Untuk tempoh lebih dari 100 tahun iaitu di antara tahun 1763 dan 1864, orang Circassia berperang menentang tentera Rusia di pergunungan Kaukasus.

Orang Circassia menggunakan taktik perang gerila yang sangat berkesan terhadap Rusia semasa perang.

Namun perebutan kuasa di antara suku-suku Circassia dan perselisihan dalaman antara ketua dan rakyat jelata menimbulkan masalah serius bagi penentangan tersebut.

Tambahan pula, orang Circassia tidak dapat menjalin pakatan ketenteraan yang berkesan dengan orang-orang Kaukasia yang lain walaupun musuh mereka adalah sama.

Meskipun begitu, orang Circassia berjuang bermati-matian untuk memanjangkan perang dan menggunakan taktik yang mengejutkan ahli strategi tentera Rusia dengan cara yang tidak pernah mereka jangkakan.

Pasukan tentera Rusia mengembangkan strategi balas baharu pada awal tahun 1800-an terhadap serangan Circassia.

Tentera-tentera Rusia diperintahkan untuk menyerang kampung-kampung di mana tempat ahli keluarga pejuang Circassia tinggal.

Malah, Rusia melakukan pelbagai pembunuhan dan penculikan untuk menghapuskan sokongan luar bandar yang sangat meluas.

Tak cukup dengan itu, mereka juga memusnahkan tanaman dan ternakan, yang menyebabkan orang awam Circassia tidak dapat bertahan hidup.

Akhirnya mereka terpaksa tunduk kepada pemerintahan Rusia atau diusir dari kampung sendiri.

Setelah berjaya menawan tanah yang mereka inginkan, Jeneral Tentera Rusia terkemuka iaitu Dmitry Milyutin menemui penyelesaian bagi masalah Rusia dengan orang-orang Circassia.

Dia menganjurkan pengusiran orang-orang Circassia sepenuhnya dari tanah air mereka, sebuah dasar yang disebutnya sebagai "keperluan awam."

Dmitry berkongsi pandangannya secara terbuka dengan menerbitkannya pada tahun 1857.

Dia berkata, "Menghapuskan orang Circassia adalah untuk membersihkan tanah dari unsur-unsur permusuhan".

Rancangan jahatnya ini diluluskan oleh Tsar Alexander II dan Dmitry dilantik sebagai Menteri Perang pada tahun 1861.

Tak lama kemudian, komander tentera Rusia, Nikolai Yevdokimov mencadangkan agar orang-orang Circassia diusir ke Empayar Uthmaniyyah.

Nikolai berkata orang Circassia boleh memilih satu daripada dua pilihan iaitu mati atau setia dengan Empayar Rusia.

Di antara 6 Mac dan 21 Mei 1864, hampir seluruh populasi Ubykhs iaitu suku Circassia yang terkenal diusir ke Anatolia (sebahagian besar kawasan di Turki moden) di Empayar Uthmaniyyah.

Pengusiran itu dilakukan secara besar-besaran sehingga Empahar Rusia tidak mampu mencari petani yang cukup untuk mengusahakan tanah subur di Kaukasia barat.

Pada hari ini, semua orang Circassia di seluruh dunia menandakan 21 Mei sebagai hari mengenang pengasingan tragis mereka ini.

Aktivis Circassia pada masa ini menganggarkan bahawa 90% orang Circassia iaitu sekitar 3 juta orang, telah diusir dari Kaukasia oleh Rusia semasa proses pengusiran tersebut.

Walau bagaimanapun, tahun 1864 ini dilihat dengan cara yang sangat berbeza bagi Empayar Rusia.

Mereka melihat pembunuhan dan pengusiran orang Circassia sebagai kemenangan besar untuk tujuan nasional dan harus diraikan.

Tentera Kaukasia Rusia berkata, "Pada tahun ini, suatu tindakan telah dilaksanakan yang mana hampir tidak pernah berlaku sebelum ini dalam sejarah. Tidak ada seorang pun penduduk pendaki gunung ini yang tersisa di tempat kediaman mereka sebelum ini, dan langkah-langkah sedang diambil untuk membersihkan wilayah tersebut".

Pengusiran itu dilakukan untuk mempersiapkan Kaukasia untuk didiami oleh orang Kristian Rusia.

Catatan Imperial Rusia mendakwa "lebih dari 400,000 orang Circassia terbunuh dan 497,000 dipaksa meninggalkan tanah air ke luar negara ke Turki. Hanya 80,000 yang tersisa hidup di tanah asal mereka."

Empayar Uthmaniyyah menghantar kapal untuk membawa orang-orang Circassia ke Anatolia.

Ketika pengusiran besar-besaran ini, ribuan orang Circassia kehilangan nyawa mereka di perairan Laut Hitam.

Antara penyebab kematian adalah penyakit dan juga lemas, menjadikan Laut Hitam sebagai tempat persemadian beribu-ribu nyawa.

Dasar penempatan orang Circassia oleh Empayar Uthmaniyyah, yang dilihat oleh beberapa pihak sebagai cara untuk mengenakan kawalan yang lebih besar terhadap penduduk Kristiannya, juga dikritik dengan alasan ia dirancang dan dilaksanakan dengan buruk.

Hari ini, orang-orang Circassia tinggal di banyak bahagian di dunia.

Keseluruhan populasi global mereka dianggarkan sekitar 8 juta dan sebahagian besarnya tinggal di Turki. Anggaran pecahan adalah seperti di bawah:

Mereka telah menyumbang kepada banyak perkembangan dan pencapaian di Turki, seperti kemunculan gerakan reformasi politik yang dikenali sebagai Orang Muda Turki dan Perang Kemerdekaan Turki.

Mereka juga dikreditkan dengan penciptaan Amman zaman moden, iaitu ibu kota Jordan di Timur Tengah. Selain itu, beberapa orang perdana menteri Iraq mempunyai akar umbi dari orang Circassia.

Di Syria dan Mesir, sesetengah keluarga elit dengan pengaruh politik dan ekonomi juga banyak berasal dari latar belakang Circassia. Namun, ramai yang rindu untuk kembali ke tanah air mereka di kawasan tanah tinggi Kaukasia.

Pada hari ini, wilayah tersebuat adalah sebahagian daripada Persekutuan Russia.

Pada 21 Mei setiap tahun, orang Circassia di seluruh dunia memperingati pembunuhan dan penguisan nenek moyang mereka pada tahun 1864.


5 Teknologi Terbaru Kereta Yang Sebenarnya Dah Lama Wujud

Perkembangan teknologi kenderaan membolehkan banyak fasiliti dan kaedah yang memudahkan pengguna mengendali dan menyenangkan pengguna dibangunkan.

Kemudahan seperti tingkap dan stereng berkuasa satu ketika dulu bukanlah peranti standard, tetapi disebabkan permintaan akhirnya mula dipasang pada setiap kereta yang ada sehingga akhirnya tidak sah kereta dijual tanpanya.

Ada banyak lagi fungsi kenderaan yang pada ketika ini ditawarkan seolah-olah sebagai satu fungsi baru, tetapi tahukah anda kebanyakannya sebenarnya sudah lama wujud dan hanya mula berkembang pemasangannya sekarang?

Trend kenderaan hibrid masih belum benar-benar meledak walaupun sudah banyak pengeluar kereta sudah berjaya membangunkan model yang bukan sahaja baik dari segi teknologinya tetapi juga daripada segi harganya.

Populariti kenderaan hibrid meningkat dalam tempoh dua dekad kebelakangan ini disebabkan oleh usaha untuk mencari alternatif lain bagi menggantikan kebergantungan kita kepada bahan api fosil, tetapi kenderaan hibrid sudah lama wujud beratus tahun lamanya.

Porsche telah bekerjasama dengan sebuah syarikat pembuat badan kereta bernama Lohner-Werke untuk menghasilkan sebuah model bernama Lohner-Porsche pada tahun 1900, mula dipasarkan pada tahun 1901. Model Lohner-Porsche dibina dalam dua versi, mampu digerakkan menggunakan kuasa bateri sepenuhnya dan versi kedua gabungan enjin gasolin dengan kuasa bateri.

Zaman sekarang, orang dah malas nak memasuk dan memulas kunci bagi menyalakan enjin - jadi fungsi butang pemula enjin sudah menjadi satu aksesori yang perlu ada dalam semua model baru.

Sejarah butang pemula enjin ini bermula selepas pengeluar kereta pada masa dahulu mendapati ramai pengguna mengalami kecederaan, semasa memulakan enjin kereta mereka. Sistem enjin zaman itu memerlukan pemandu menggunakan tolok yang dimasukkan ke dalam enjin lalu dipusing.

Semakin besar dan berkuasa enjin, semakin sukar tolok itu untuk dipusing sehingga mengakibatkan kecederaan.

Selepas satu insiden rakannya terbunuh semasa memulakan kereta, pengasas syarikat Cadillac, Henry Leland bekerjasama dengan seorang jurutera bernama Charles Kettering untuk memudahkan proses tersebut.

Idea Kettering untuk menggunakan ciptaan motornya yang digunakan bagi menyalakan mesin kira duit di bank, diaplikasikan kepada sistem enjin. Sebuah motor yang dihubungkan kepada enjin akan menyalurkan elektrik yang memadai bagi menyalakannya - hanya dengan sentuhan butang.

Kereta Cadillac dengan sistem tersebut mula dijual pada tahun 1912.

Namun ciptaan Kettering itu digantikan dengan sistem kunci yang perlu dipusing sekitar tahun 1940-an - disebabkan oleh mudahnya sistem itu digunakan, kanak-kanak pun mampu menyalakan enjin tanpa pengawasan.

Sinambungan daripada sejarah sistem butang pemula enjin, wujud beberapa usaha untuk menggabungkan kemudahan yang diperkenalkan oleh Cadillac pada tahun 1912 dengan teknologi yang mampu melindungi pengguna.

Pada tahun 1982, Renault menjadi pengeluar pertama memperkenalkan sistem keluar masuk kereta tanpa kunci melalui pengenalan model Renault Fuego. Sistem itu dibangunkan oleh seorang jurutera bernama Paul Lipschutz dengan nama kunci PLIP.

Mereka menjadi pengeluar pertama berjaya mengeluarkan kenderaan yang mempunyai fungsi pintar, di mana pemandu tidak lagi perlu memusingkan kunci dan hanya memerlukan butang ditekan; tetapi masih memerlukan kunci ada dalam kereta seperti sekarang.

Hasil kerjasama Mercedes dengan syarikat elektronik Siemens, Mercedes memperkenalkan sistem 'Keyless-Go' pada tahun 1998 selepas proses pembangunannya dimulakan pada tahun 1995.

Dengan menggunakan sistem gelombang radio, kereta mampu mengesan kehadiran pemandu membolehkan pintu kenderaan dibuka dan enjin mampu dihidupkan, hanya dengan sentuhan butang.

Salah satu fungsi yang membantu pemandu memandu khasnya di lebuh raya, adalah fungsi kawalan pergerakan automatik atau 'cruise control' yang biasanya dipasang di kereta-kereta berharga tinggi. Pemandu tidak lagi perlu memijak pedal minyak sepanjang perjalanan sebaliknya boleh merehatkan kaki dan kereta pula bergerak pada kelajuan stabil.

Seorang jurutera bernama Ralph Teetor menaiki kenderaan yang dipandu kenalannya pada tahun 1935. Setiap kali mereka berbual, rakannya akan memperlahankan kenderaan secara sengaja bagi membolehkan dia mendengar apa yang diucapkan Teetor. Tabiat itu menjengkelkan Teetor.

Teetor mencipta motor elektrik yang mampu mengawal bukaan minyak ke dalam enjin, bergantung kepada kelajuan yang ditetapkan. Ciptaannya itu berjaya dipatenkan pada tahun 1945 namun hanya mula diterima baik pengeluar kereta pada tahun 1958.

Chrysler menjadi pengeluar kereta pertama memperkenalkan sistem 'Auto-Pilot' dalam produk kenderaan keluaran mereka.

Lampu perjalanan siang atau Daytime Running Lights (DRL) merupakan satu fungsi yang mula menjadi trend di Malaysia, sehinggakan kebanyakan kereta sudah memiliki fungsi itu. Tetapi tahukah anda sejarahnya?

DRL sebenarnya merupakan peranti yang diwajibkan di negara-negara Scandinavia bermula dengan Finland tahun 1972, Sweden pada tahun 1977, Norway pada tahun 1986 dan seterusnya bagi memudahkan pemandu melihat kenderaan lain pada waktu siang, semasa musim sejuk.

Pemandu di negara itu mengalami masalah penglihatan disebabkan oleh suasana gelap pada waktu siang, memerlukan satu indikator dipasang bagi memudahkan pemandu mengenalpasti kenderaan yang datang dari depan - tanpa perlu menyalakan lampu kereta sebenar.

Sistem DRL mula diwajibkan di kalangan negara itu dengan spesifikasi tertentu.

Kini, negara-negara yang siangnya terang benderang pun berlumba-lumba nak pasang DRL pada kereta,sebagai taktik pemasaran dan penghias kosmetik semata-mata.


Kisah Pembunuh Bersiri Pakistan Dijatuhkan Hukuman Sama Seperti Dilakukannya Terhadap Mangsa - Javed Iqbal

Pada tahun 2000, seorang hakim di Pakistan telah menjatuhkan hukuman terhadap Javed Iqbal Umayr dengan hukuman dicekik dengan rantai besi, dipotong-potong tubuh badannya dan dilarutkan dengan asid di hadapan orang ramai.

Hukuman ini dilihatkan sangat dahsyat dan mengerikan, yang mana tidak sepatutnya dijatuhkan kepada mana-mana manusia. Namun, apakah relevan di sebalik hukuman yang diterima ini?

Javed Iqbal Umayr adalah pembunuh bersiri yang mengaku bersalah melakukan penderaan seksual dan membunuh 100 budak lelaki, berumur antara 6 hingga 16 tahun.

Pada Disember 1999, Javed menghantar sepucuk surat kepada pihak polis dan ketua penyunting berita akhbar di Lahore iaitu Khawar Naeem Hashmi, mengaku melakukan jenayah rogol dan pembunuhan 100 budak lelaki.

Dalam surat berkenaan, Javed mendakwa bahawa dia melakukan jenayah itu dengan mencekik dan memotong badan mangsa. Potongan mayat mangsa kemudiannya dimasukkan ke dalam tong yang berisi asid hidroklorik untuk dilupuskan.

Kebanyakan daripada mangsanya adalah kanak-kanak yang melarikan diri dari rumah, pengemis dan juga anak-anak yatim yang tinggal di jalanan di Lahore.

Di dalam rumah Javed, pihak polis dan wartawan menemui kesan darah di lantai dan dinding, bersama-sama rantai yang mana Javed mengaku menggunakannya untuk mencekik mangsa.

Dua tong asid yang masih tersisa dengan mayat manusia yang terlarut juga dibiarkan di tempat terbuka oleh Javed agar polis menemuinya, dengan nota yang mendakwa mayat-mayat di rumah itu sengaja tidak dilupuskan sehingga pihak berkuasa menjumpainya.

Dia juga menghasilkan diari 32 halaman yang memperincikan penderaan seksual dan pembunuhan mangsa termasuk gambar kanak-kanak berkenaan.

(Tiga rakan jenayah Javed Iqbal yang terdiri daripada remaja belasan tahun)

Malah, pembunuh licik ini tidak melakukan jenayah ini berseorangan. Dia mempunyai pembantu dan terdiri daripada mereka yang mudah dipengaruh iaitu remaja belasan tahun.

Sajid Ahmed hanya berusia 17 tahun namun merupakan rakan jenayah utama Javed.

Dua lagi yang lain juga dinamakan sebagai rakan jenayah iaitu Mamad Nadeem berusia 15 tahun dan Mamad Sabir berusia 13 tahun ketika dijatuhkan hukuman.

Berita dahsyat ini telah menggegarkan masyarakat setempat, dengan gambar dan rakaman televisyen menunjukkan ibu bapa yang menangis melihat timbunan pakaian kanak-kanak yang ditemui dari kediaman Javed.

Ini sekaligus mengejutkan masyarakat Pakistan, yang mulai mempersoalkan keprihatinan terhadap masyarakat kelas bawahan yang sangat miskin.

Malah, sebilangan mangsa Javed terdiri daripada mereka yang telah hilang lebih dari enam bulan sebelum ibu bapa mereka melaporkan kehilangan mereka kepada polis.

Javed juga mengaku dalam suratnya bahawa dia merancang untuk membunuh diri di Sungai Ravi berikutan jenayahnya.

Namun selepas pihak polis gagal menemui mayatnya di sungai berkenaan, mereka dengan segera melancarkan pemburuan terbesar dalam sejarah Pakistan.

Beberapa jam selepas pihak berkuasa berjaya menahan dua daripada rakan jenayahnya di Sohawa, Javed akhirnya ditangkap setelah masuk ke pejabat akhbar berbahasa Urdu terbesar di Pakistan, Jang, dan menawarkan untuk menyerah diri.

Editor Jang, Shaheen Quereshi mengatakan bahawa Iqbal ingin menulis pengakuannya tetapi takut polis akan cuba membunuhnya.

Ketika dia mula menulis, para pekerja Jang memberi tahu pihak berkuasa tentera Pakistan, yang menghantar lebih dari 100 tentera untuk mengepung bangunan itu.

"Saya Javed Iqbal, pembunuh 100 kanak-kanak. Saya benci dunia ini, saya tidak malu dengan tindakan saya dan saya bersedia untuk mati. Saya tidak menyesal. Saya membunuh 100 kanak-kanak," kata Javed ketika menyerah diri.

Javed memberitahu pihak akhbar bahawa motif jenayahnya didorong oleh keinginan untuk membalas dendam terhadap polis, mendakwa dia dipukul ketika mereka menahannya untuk disoal siasat atas tuduhan melihat kanak-kanak pada tahun 1990-an.

"Saya dipukul dengan teruk sehingga kepala saya hancur, tulang belakang saya patah dan saya dibiarkan lemah. Saya benci dunia ini," kata Javed Iqbal.

Ibu Javed menangis melihatkan keadaan anaknya yang sangat teruk dan disebabkan ini, Javed mahu 100 ibu lain menangis untuk anak-anak mereka.

"Saya tidak menyesal. Saya bunuh 100 kanak-kanak. Keadilan terhadap saya dinafikan," kata Javed kepada akhbar The News di Lahore sejurus selepas dia ditangkap.

Malah, Javed berkata bahawa dia boleh membunuh 500 orang kanak-kanak.

"Saya boleh bunuh 500 orang dan ini bukan satu masalah. Wang bukan satu masalah. Tapi saya janji untuk bunuh 100 kanak-kanak sahaja dan saya tak mahu langgar janji ini," katanya.

Namun, Javed juga menarik balik pengakuannya dan mengaku tidak bersalah, dengan mengatakan bahawa dia hanya mereka cerita itu untuk mengetengahkan masalah anak-anak yang melarikan diri dan terbiar.

Walaupun begitu, Javed dijatuhi hukuman mati dengan cara tali gantung. Hakim yang menjatuhkan hukuman mengatakan:

"Anda akan dicekik hingga mati di hadapan ibu bapa kanak-kanak yang anda bunuh, mayat anda akan dipotong kepada 100 bahagian (kerana membunuh 100 kanak-kanak) dan kemudiannya dimasukkan ke dalam asid, sama seperti anda membunuh kanak-kanak tersebut.

Walaubagaimanapun, sebelum hukuman mati ini dilangsungkan, Javed dan seorang rakannya jenayahnya yang juga telah disabitkan, ditemui mati dalam keadaan tergantung dalam sel penjara mereka yang berasingan pada malam yang sama.

Mamad Nadeem didapati bersalah ke atas 13 pembunuhan dan menerima hukuman 14 tahun penjara untuk setiap pembunuhan membawa kepada 182 tahun.

Mamad Sabir pula menerima hukuman 63 tahun penjara atas penglibatannya dalam jenayah ini.

Adakah hukuman yang dijatuhkan oleh hakim ini setimpal dengan jenayah yang dilakukan?


Sejarah Perkhidmatan Feri Ikonik Pulau Pinang

Sekiranya anda pernah ke Pulau Pinang, besar kemungkinan anda mungkin pernah menaiki perkhidmatan feri ikonik yang menghubungkan bandar George Town di Pulau Penang dan Butterworth di bahagian daratan Semenanjung Malaysia.

Berbanding perkhidmatan feri lain di Malaysia, ianya sungguh unik memandangkan kegunaan utamanya adalah mengangkut kenderaan antara kedua bandar ini. Perkhidmatan feri ini telah beroperasi sejak tahun 1984, menjadikannya perkhidmatan  feri tertua di Malaysia.

Pada mulanya perkhidmatan feri ini hanya bermula dengan kapal wap yang dikhususkan untuk penumpang sebelum kapal yang digunakan di ubahsuai supaya mampu membawa kenderaan pada tahun 1925. Dari tahun 1925. Perkhidmatan feri tersebut dikendalikan oleh Suruhanjaya Pelabuhan Pulau Pinang (dahulunya Lembaga Pelabuhan Pulau Pinang), melalui anak syarikatnya, Penang Port Sdn Bhd.

Setelah pembinaan dua jambatan di Pulau Pinang, kebergantungan kepada perkhidmatan feri ini nampaknya semakin berkurang. Maka, baru-baru ini satu pengumuman dibuat bahawa perkhidmatan feri ini akan dikhususkan kepada perkhidmatan pengangkutan pelancong sahaja - tiada kenderaan lagi akan diangkut menggunakan feri ini pada satu tarikh kelak.

Bukan sahaja lokasi jetinya akan dipindahkan, perkhidmatan feri ini juga akan memfokuskan kepada pengangkutan pelancong sahaja. Sudah tentulah perkhabaran ini tidak disenangi bukan sahaja pelancong, malah penduduk setempat.

Menteri Pengangkutan Datuk Seri Dr Wee Ka Siong memberitahu Dewan Rakyat bahawa hanya 200,000 kenderaan yang menggunakan perkhidmatan feri ini sementara 1.2 juta adalah pelancong.

Dengan itu, beliau menegaskan bahawa penggunaan feri yang lebih kecil (dipanggil catamaran) untuk pejalan kaki sudah cukup untuk mengangkut pengguna  antara dua kawasan ini. Sementara itu, bagi kenderaan pula boleh menggunakan dua jambatan sedia ada.

Satu ketika dahulu, 6 buah feri digunakan untuk membawa pelancong, kereta dan motorsikal Pada masa ini, hanya dua feri yang digunakan untuk membawa semua pejalan kaki, motosikal dan kereta.

Dua feri terakhir dibina masing-masing pada tahun 1975 dan 1981. Menjelang akhir tahun 2020, perubahan besar akan dilakukan untuk perkhidmatan feri nostalgia ini. Berikut adalah ringkasan perancngan yang akan berlaku pada tahun-tahun mendatang:

Perkhidmatan feri pertama antara Pulau Penang dan daratan Semenanjung Malaysia bermula pada tahun 1894. Perkhidmatan ini dimulakan oleh Quah Beng Kee, seorang usahawan dari Pulau Penang bersama dengan 4 orang adik-beradiknya yang membentuk sebuah syarikat bernama Beng Brothers.

Adik-beradik Quah Beng Kee berasal dari keluarga yang kaya. Bapa mereka yang berasal dari China, Quah Joo Moey berhijrah ke Pulau Pinang pada pertengahan abad ke-19.

Quah Beng Kee, dilahirkan pada tahun 1872, mendapat pendidikan di Penang Free School dan Roberts’ College di Calcutta, India. Beliau mengahwini anak perempuan Chew Choo Im, Kapitan Deli dari Cina di Sumatera yang diperintah Belanda dan dikurniakan 5 putera dan 2 anak perempuan.

Perkhidmatan Beng Brothers dikendalikan antara dermaga Kedah di pulau itu dan dermaga Bagan Tuan Kecil di Butterworth. Selain dari laluan utama ini, mereka juga menyediakan perkhidmatan pengangkutan ke kawasan lain yang berdekatan seperti Teluk Ayer Tawar, Bagan Ajam, Bagan Luar, Simpang Empat, Bukit Tambun dan Kuala Kurau.

Oleh kerana kenderaan bermotor belum digunakan pada waktu itu, kapal yang digunakan hanya terdiri dari tiga kapal wap besar dan tujuh kapal wap yang lebih kecil. Beberapa tahun kemudian, pada tahun 1897, Quah Beng Kee membeli saham adik-beradiknya di Beng Brothers dan mula mengendalikan perkhidmatan feri di bawah syarikat miliknya, Syarikat Guan Lee Hin Steamship.

Ketika perniagaannya berkembang sejajar dengan permintaan penumpang dan kargo yang semakin meningkat, Beng Kee membuat keputusan untuk mengembangkan syarikatnya menjadi syarikat terhad dan menamakannya Eastern Shipping Company Limited.

Permulaan Perang Dunia Pertama pada tahun 1914 menyaksikan Kerajaan Negeri Selat menuntut pemilikan terhadap semua kapal wap tempatan termasuk yang dimiliki oleh Syarikat Perkapalan Timur Limited. Namun, kerana kesan perang yang terhad terhadap Tanah Melayu, pihak berkuasa melepaskan kembali kapal-kapal itu kepada pemiliknya pada akhir tahun yang sama.

Kemudian, Quah Beng Kee meneruskan kembali perniagaan perkhidmatan feri ini hingga tahun 1922 sebelum menerima tawaran yang lumayan dari Straits Steamship Company Limited Singapura untuk mengambil alih perkhidmatan feri antara dermaga Kedah dan dermaga Bagan Tuan Kecil.

Akan tetapi, jangka masa pemilik baru ini tidak lama sebelum ianya bertukar tangan sekali lagi apabila Lembaga Pelabuhan Pulau Pinang mula mengambil alih pada 1 Disember 1924.

Pada masa itu, Lembaga Pelabuhan Pulau Pinang menyedari pertambahan kereta yang berkembang pesat di Tanah Melayu dan hanya menunggu masa sebelum perkhidmatan pengangkutan kenderaan melintasi Selat Pulau Pinang diperlukan.

Kajian lanjut dijalankan di pelabuhan dan mendapati bahawa kedalaman air ketika air surut di dermaga Bagan Tuan Kecil tidak mencukupi untuk feri yang mengangkut kenderaan bermotor untuk beroperasi dengan cekap dan selamat.

Pada awal tahun 1928, jumlah penumpang dan kenderaan yang menggunakan perkhidmatan feri telah meningkat sehingga kapal yang lebih besar menjadi keperluan. Pesanan untuk dua kapal wap yang lebih besar kemudiannya telah dihantar kepada Lembaga Pelabuhan Singapura.

Menjelang tahun 1970-an, pertumbuhan eksponen perkhidmatan feri akhirnya berkurang apabila Perdana Menteri Kedua, Tun Abdul Razak memilih idea untuk membina jambatan yang menghubungkan pulau itu ke daratan untuk meredakan kesesakan lalu lintas yang sering berlaku di terminal feri.

Perkhidmatan feri kehilangan kedudukannya pada 3 Ogos 1985 setelah Jambatan Pulau Pinang secara rasmi dibuka oleh Tun Dr Mahathir Mohamad dalam kapasitinya sebagai Perdana Menteri Malaysia keempat pada masa itu.


6 Denda Dan Hukuman Berat Terhadap Penunggang Basikal Di Jalan Raya

Seperti yang umum sedia maklum, aktiviti berbasikal dalam kalangan rakyat Malaysia kini kelihatan semakin popular. Dari kanak-kanak hinggalah ke warga emas, ia dijadikan aktiviti senaman yang sangat menyihatkan.

Walau pun begitu, kita juga tahu aktiviti ini menjadi agak kontroversi disebabkan oleh sikap sesetengah penunggang basikal yang tidak mengendahkan peraturan jalan raya, sekaligus mencetuskan bahaya kepada mereka dan juga pengguna jalan raya yang lain.

Menurut statistik setakat, sebanyak 137 kes kemalangan jalan raya melibatkan penunggang basikal dilaporkan pada tahun 2020. Daripada jumlah itu, 56 nyawa terkorban, 18 mengalami kecederaan serius dan 63 yang lain mengalami kecederaan ringan.

Jabatan Siasatan dan Penguatkuasaan Trafik (JSPT) menasihati para penunggang basikal agar mematuhi segala peraturan dan undang-undang jalan raya, walaupun aktiviti berbasikal di atas jalan raya dibenarkan.

JSPT menegaskan bahawa aliran lalu lintas boleh terganggu oleh aktiviti berbasikal memandangkan jalan raya digunakan oleh pengguna jalan raya yang lain. Ini memberikan risiko kemalangan kerana penunggang basikal mudah terdedah kepada bahaya.

Melakukan aktiviti berbasikal pada waktu dan tempat yang sesuai adalah sangat penting bagi mengurangkan risiko kemalangan. Malah, penggunaan basikal dan peralatan yang mempunyai ciri keselamatan adalah sangat penting, termasuklah lampu keselamatan dan brek yang selamat.

iluminasi.com kongsikan 6 denda dan hukuman terhadap penunggang basikal yang melanggar undang-undang, menurut Akta Pengangkutan Jalan 1987 dan Peraturan Lalu Lintas Jalan 1959.

1. Gagal mematuhi tanda lalu lintas yang melarang penunggang basikal di lebuh raya - Denda hingga RM300 dan tidak lebih daripada RM2,000.

2. Basikal yang tidak mempunyai lampu hadapan dan belakang - Denda hingga RM2,000 atau penjara sehingga enam bulan

3. Basikal tidak mempunyai brek atau loceng - Denda hingga RM2,000 atau penjara sehingga enam bulan

4. Kegagalan berbasikal dalam barisan - Denda hingga RM2,000 atau penjara sehingga enam bulan

5. Menunggang secara melulu dan berbahaya - Denda hingga RM1,000 dan tidak lebih daripada RM5,000, dan penjara sehingga 12 bulan.

6. Seorang pegawai polis, pegawai pengangkutan atau polis trafik boleh menahan basikal, basikal elektrik atau basikal roda tiga yang berkenaan dengan kesalahan yang dilakukan menurut pandangannya.

Jadi, kami menyeru anda semua yang meminati aktiviti ini agar mematuhi segala yang telah ditetapkan bagi memastikan tiada kejadian yang tidak diingini berlaku. Jangan berbasikal sesuka hati sehingga membahayakan orang lain, seperti dalam artikel 5 Perangai Annoying Segelintir Geng Basikal.


Kenapa Filem Tidak Senonoh Dilabelkan Sebagai 'Blue Film'?

Satu ketika dulu, budaya keterbukaan masyarakat kita amat berbeza berbanding sekarang. Nak tengok adegan cium dalam filem dan drama punyalah susah. Sekarang? Selamba saja ditayangkan di saluran televisyen kita.

Berikutan stigma masyarakat dahulu (yang sepatutnya kita kekalkan) usaha segelintir rakyat Malaysia bagi mendapatkan bahan-bahan media bersifat tidak senonoh; memerlukan kerja keras berbanding sekarang, di mana kita boleh tulis saja kata kunci tidak elok - akan terpaparlah apa saja yang kita mahu.

Satu istilah yang sangat popular di kalangan rakyat Malaysia berkaitan media tidak sihat ini adalah 'blue film.' Anak-anak jika ditangkap menonton 'blue film' mesti sakit badan kena rotan, sakit telinga kena ceramah. Golongan lelaki pula seringkali malu-malu ke kedai pita/VCD/DVD sambil berbisik "boss, blue film ada?"

Pernahkah anda terfikir - kenapa kita labelkan filem pornografi sebagai 'blue film' satu masa dahulu?

Wujud pelbagai teori yang cuba menjelaskan kenapa filem pornografi dinamakan sebagai 'blue film' tetapi sehingga kini, belum ada penjelasan muktamad bagaimana istilah ini terhasil.

Perkataan Inggeris 'blue' diambil daripada perkataan Proto-Jerman 'blaewaz' yang membawa makna 'warna langit' atau 'warna pucat kebiru-biruan.'

Berikutan simbolik warna tersebut, masyarakat barat memperkenalkan pada apa yang dinamakan sebagai 'Blue Laws' (undang-undang biru) bagi memastikan setiap hari Ahad mereka, dikhususkan untuk masyarakat menjalankan amalan-amalan kepercayaan mereka.

Pengenalan 'blue laws' ini mewajibkan penutupan semua kedai pada hari tersebut serta melarang aktiviti komersial, mewajibkan orang ramai berehat bersama keluarga di rumah mensyukuri apa yang mereka nikmati dalam hidup.

Untuk beberapa abad lamanya, 'blue laws' ini dihormati khasnya di Amerika Syarikat sehinggalah pada awal abad ke 20 apabila teknologi panggung wayang mula membolehkan orang ramai menonton filem.

Pengusaha-pengusaha panggung yang kecewa mereka tidak dibenarkan membuka premis pada hari paling berpotensi untuk keluarga menonton wayang, mula memberontak dengan menjalankan perniagaan mereka setiap Ahad seolah hari biasa.

Kemasukan kumpulan migran yang mencari hiburan selepas penat bekerja 6 hari seminggu dan mahu berehat pada hari Ahad, mula menyebabkan kepatuhan masyarakat kepada 'Blue Laws' terhakis.

Berlaku perang dingin antara komuniti kuat agama di Amerika Syarikat melawan pengusaha panggung yang disokong oleh peminat filem, sehinggakan ada pengusaha panggung yang sengaja memberikan tiket percuma kepada penonton setiap kali polis menunggu di hadapan premis mereka.

Dengan memberi tiket percuma, pengusaha tidak boleh didakwa menjalankan perniagaan serta tidak boleh ditangkap.

Pada ketika itu juga, filem-filem keluaran Hollywood dikritik masyarakat kerana sering memaparkan adegan-adegan tidak bermoral serta keterlaluan dalam aspek keganasan dan seksualiti, berbanding kod moral masyarakat zaman tersebut.

Lama-kelamaan disebabkan oleh desakan peminat filem yang semakin lantang, 'Blue Laws' mula dilonggarkan bagi membenarkan penjualan tiket wayang untuk tontonan filem.

Istilah 'blue laws' yang pada awalnya digunakan untuk merujuk kepada peraturan hari cuti wajib, mula digunakan oleh peminat filem untuk menamakan aktiviti baru mereka - menonton filem pada hari Ahad, di mana undang-undang biru sepatutnya dilaksanakan.

Dalam sebuah ensiklopedia Scotland berjudul 'Scottish Gallovidian Encyclopedia' hasil tulisan John Mactaggart yang diterbitkan pada tahun 1824, Mactaggart memperkenalkan penggunaan istilah 'blue' untuk mewakili sesuatu elemen yang 'kotor' dan 'jijik' dari segi kelucahan, dalam karya lagu, cerpen dan juga dialog.

Tidak jelas dari mana datangnya idea Mactaggart untuk memulakan penggunaan istilah 'blue' bagi merujuk kepada elemen lucah.

Ada pendapat menyatakan idea itu datang daripada warna pakaian yang dipakaikan kepada pesalah-pesalah seksual khasnya golongan pelacur di Eropah, yang akan dipakaikan pakaian berwarna biru semasa ditahan.

Namun dari segi dokumentasinya, itulah kali pertama 'blue' dikaitkan dengan media-media bersifat kelucahan atau tidak senonoh.

Satu pendapat berbeza paling popular yang sering diceritakan berkenaan asal-usul istilah 'blue film' berkait dengan bagaimana pasukan produksi pornografi satu masa dahulu, menjimatkan bajet mereka dalam penghasilan filem.

Kekangan produksi yang lebih bersifat amatur serta biasanya didalangi kumpulan kongsi gelap menghalang kru daripada menggunakan teknologi terbaik yang ada ketika itu, menyebabkan penggambaran yang dijalankan menggunakan filem yang berkualiti rendah.

Teknik yang diamalkan kumpulan produksi ini yang beroperasi pada awal abad ke 20 memerlukan mereka memproses gulungan filem sendiri di dalam bilik air, di dalam tab mandi.

Ekoran daripada kaedah gerila yang diamalkan serta kualiti filem gred rendah, filem pornografi yang terhasil mempunyai kualiti gambar yang sedikit malap lebih kebiru-biruan berbanding filem untuk tontonan khalayak umum.

Disebabkan tona biru yang wujud, akhirnya filem-filem pornografi mula dilabelkan sebagai 'filem biru' dan istilah itu lekat digunakan oleh masyarakat barat secara meluas.

Satu lagi elemen yang mempunyai hubungkait dengan populariti penggunaan istilah 'blue film', adalah disebabkan penerbitan sebuah filem pornografi oleh pengkarya terkenal berpengaruh dunia, Andy Warhol.

Pada tahun 1957 selepas sebuah kes mahkamah, Mahkamah Tinggi Amerika Syarikat memperkenalkan definisi baru bagi membendung masalah penularan karya-karya berunsur pornografi yang dilihat langsung tidak membawa sebarang nilai dalam mesejnya.

Perubahan ini menyebabkan banyak karya yang memaparkan adegan seksualiti secara terbuka diharamkan.

Warhol yang terkenal sebagai seorang yang gemar mencetuskan provokasi melalui karyanya, menerbitkan sebuah filem lucah yang mempunyai durasi selama 2 jam yang memaparkan satu pasangan melakukan pelbagai aktiviti harian mereka termasuklah hubungan kelamin, sambil berbicara secara spontan berkenaan pelbagai isu dunia sama ada isu semasa atau isu sosial.

Dialog yang dirakamkan secara spontan itu sengaja digarap Warhol untuk membolehkan filem itu mencabar penerimaan masyarakat serta undang-undang mahkamah, yang pada beliau bersifat terlalu konservatif serta mengekang kebebasan berkarya.

Selepas usaha untuk menayangkan filem itu di pawagam disekat, Warhol menerbitkan skrip dialog yang diutarakan dalam filem tersebut kepada bentuk buku serta meneruskan tayangannya di teater miliknya.

Bagi memudahkan pengedarannya, Warhol mengambil keputusan menyunting semula filem tersebut termasuklah judulnya yang kontroversi, walaupun penggunaannya seiring dengan identiti karyanya sebelum itu.

'F*ck' dinamakan semula sebagai 'Blue Movie' sempena kesilapan pencahayaan yang berlaku semasa rakaman dibuat, menyebabkan tona biru menyelubungi keseluruhan filem tersebut.

'Blue Movie' menjadi filem pencetus berpengaruh, membuka jalan kepada lebih ramai pelakon terkenal ketika itu untuk mula melakonkan watak erotik, serta dikatakan bertanggungjawab memulakan apa yang dinamakan sebagai 'Zaman Kegemilangan Pornografi' dalam sejarah perfileman Hollywood.

Selepas penerbitan filem itu, penerimaan orang ramai terhadap unsur dan elemen seksual nyata dalam filem mula berubah dan filem-filem yang memaparkan adegan ranjang keterlaluan, mula dibicarakan dalam konteks lebih serius.

Kami tidak tahu adakah keempat-empat teori yang kami senaraikan, berkait antara satu sama lain jadi kami biarkan anda simpulkan sendiri pandangan anda selepas membaca artikel ini.Apa pandangan anda?